BIBLE MUTAL GENESIS 4\n1 Na Adam el ona yurin mutan kial, ac mutan sac pitutuyak. El oswela wen se ac fahk, “LEUM GOD El kasreyu ac se wen se nutik.” Ouinge el sang inel Cain.* Cain: fahkyen ine se inge oana fahkyen “ase” ku “ituku” in kas Hebrew. 2 Tok el oswela pac wen se, Abel.† Abel: ine se inge apkuran oana “mong se” in kas Hebrew. Abel el mwet liyaung sheep, a Cain el mwet ima se. 3 In kutu pacl tok, Cain el use kutu fokin ima lal, ac sang tuh in mwe kisa nu sin LEUM GOD. 4 Na Abel el use sheep fusr soko ma osweyukla oemeet sin soko sheep natul. El uniya ac sang ip ma wo emeet kac in mwe kisa. LEUM GOD El insewowo sel Abel ac ke mwe kisa lal, Heb 11:4 5 a El tia insewowo sel Cain ac mwe kisa lal. Cain el arulana foloyak, ac ngetnget toasr ke kasrkusrak lal. 6 Na LEUM GOD El fahk nu sel Cain, “Efu ku kom kasrkusrak? Efu kom srasrol? 7 Kom funu oru ma wo, kom lukun israsr na. A ke koluk ma kom oru an, na ma koluk uh tawi kom na in sruokkomi. El kena leumi kom, tusruktu kom enenu in kutangulla.”\n8 Na Cain el fahk nu sel Abel, tamulel lal, “Fahsru kital som nu inima uh.” Ke pacl se eltal sun inima uh, na Cain el forang nu sel Abel ac unilya. Mt 23:35; Lk 11:51; 1 Jn 3:12\n9 LEUM GOD El siyuk sel Cain, “El aya Abel, tamulel lom?”\nEl topuk, “Nga nikin. Mea, nga mwet in liyaung tamulel luk uh?”\n10 Na LEUM GOD El fahk, “Efu ku kom oru ma na koluk se inge? Srahn tamulel lom pa wowoyak nu sik infohk uh me, oana sie pusra ma sukok foloksak. Heb 12:24 11 Inge kom oan ye sie selnga ac kom fah tia ku in sifilpa imai fohk uh. Fohk uh numwani srahn tamulel lom, oana sie oalu su mangelik soano in numla srahl ke pacl se kom unilya ah. 12 Kom fin srike in yok sacn, infohk uh ac fah tia oswe kutena ma. Ac fah wangin acn sum, ac kom fah forfor pukafukwel fin faclu.”\n13 Ac Cain el fahk nu sin LEUM GOD, “Kalya se inge arulana upala nu sik. 14 Kom lisyula liki acn uh in som loesla liki ye motom. Nga fah sie mwet wangin acn se, takusrkusr fin faclu, ac kutena mwet fin koneyuyak ac uniyuwi.”\n15 Tusruktu LEUM GOD El fahk, “Mo. Mwet se fin unikomi, moul lun mwet itkosr fah itukla in aolkomla.” Ke ma inge LEUM GOD El filiya sie akul‡ akul: oana ke kut orekmakin kwep uh. facl Cain in akesmakinye kutena mwet su sonol in tia unilya. 16 Ac Cain el som liki ye mutun LEUM GOD ac muta in acn se pangpang “Nod,”§ Nod: kalmen ine se inge pa “takusrkusr”. su oan kutulap in acn Eden.\nFwilin Tulik Natul Cain\n17 Oasr wen se natul Cain ac mutan kial, ac eltal sang inel Enoch. Na Cain el musaela siti se ac sang inen wen se natul ah nu kac. 18 Oasr wen se natul Enoch, inel pa Irad, su papa tumal Mehujael. Ac wen se natul Mehujael pa Methushael, su papa tumal Lamech. 19 Oasr mutan luo kial Lamech, eltal pa Adah ac Zillah. 20 Adah el oswella Jabal, su papa matu tumun mwet tohf kosro ac muta in lohm nuknuk. 21 Tamulel se lal Jabal pa Jubal, ac el papa tumun mwet orek on nukewa su srital ke mwe on harp ac flute. 22 Zillah el oswella Tubal Cain, sie mwet su oru kain in kufwen sroasr nukewa ke osra bronze ac iron. Tamtael se lal Tubal Cain pa Naamah.\n23 Lamech el fahk nu sin mutan luo kial,\n“Adah ac Zillah, porongeyu:\nNga uniya mwet fusr se mweyen el tuh puokyuwi.\n24 Moul lun mwet itkosr fin itukla in aol misa lal Cain,\nNa mwet itngoul itkosr ac fah itukla moul la, mwet se fin uniyuwi.”\nSeth Ac Enosh\n25 Adam ac mutan kial oswela sie pac wen. Na mutan sac fahk, “God El sifilpa ase wen se nutik in aolulla Abel, su Cain el uniya.” Ke ma inge el sang inel Seth.* Seth: fahkyen ine se inge oana fahkyen “ase tari” in kas Hebrew. 26 Oasr pac wen se natul Seth, ac el sang inel Enosh. In pacl sac me pa mwet uh mutawauk in orekmakin ine mutal lun LEUM GOD ke alu lalos.\n*4:1 Cain: fahkyen ine se inge oana fahkyen “ase” ku “ituku” in kas Hebrew.\n†4:2 Abel: ine se inge apkuran oana “mong se” in kas Hebrew.\n4:8 Mt 23:35; Lk 11:51; 1 Jn 3:12\n4:10 Heb 12:24\n‡4:15 akul: oana ke kut orekmakin kwep uh.\n§4:16 Nod: kalmen ine se inge pa “takusrkusr”.\n*4:25 Seth: fahkyen ine se inge oana fahkyen “ase tari” in kas Hebrew.


BIBLE MUTAL ROME 10\n☰ ROME 10 ◀ ▶\n1 Mwet lili ac lulu luk, ke insiuk nufon, nga kena ma lulap tuh mwet srahk fah ku in eis molela sin God! Ac nga arulana pre nu sin God kaclos! 2 Nga ku in fahk lah elos arulana sang insialos nu sin God; tusruktu moniyuk lalos tia oakwuk ke etauk pwaye. 3 Elos tia etu ouiya ma God El aksuwosye mwet uh nu sel kac, a elos srike in oakiya ouiya lalos sifacna. Ouinge elos tia eisalosyang nu ke inkanek ma God El orekmakin in aksuwosye mwet uh nu ye mutal. 4 Tuh Christ el aksafyela ku lun Ma Sap, ouinge mwet nukewa su lulalfongi elos aksuwosyeyukla ye mutun God.\nMolela Ma Nu Sin Mwet Nukewa\n5 Moses el simusla kas inge ke ma mwet uh enenu in oru tuh elos in suwohs ye mutun God. El fahk mu, “Kutena mwet su akos ma sapkinyuk in Ma Sap fah moul.” 6 Tusruktu, pa inge ma simla in Ma Simusla ke ouiyen aksuwosyeyukla ke sripen lulalfongi: “Kom fah tia siyuk sum sifacna, Su fah utyak nu in kusrao?” (su kalmac pa siyuk tuh Christ elan oatui). 7 “Kom fah tia pac siyuk, Su fah oatula nu yen laollana ye faclu?” (su kalmac pa in usalak Christ liki misa). 8 Na pa inge ma fwack uh: “Mwe fahkak lun God apkuran nu sum, in oalum ac oan insiom” — aok, pa inge kas ke lulalfongi ma kut luti kac uh. 9 Kom fin fahkak lemtulauk lah Jesus el Leum, ac lulalfongi ku lah God El akmoulyalak liki misa, kom ac fah moulla. 10 Tuh ke lulalfongi lasr kut aksuwosyeyuk yurin God, ac kut eis moul ke sripen fahkak lasr. 11 Ma Simusla uh fahk mu, “El su lulalfongi in el, fah tiana toasrla.” 12 Kas inge ma nu sin mwet nukewa, mweyen wangin ekla inmasrlon mwet Jew ac mwet sayen mwet Jew. God sefanna El Leum lun mwet nukewa, ac El arulana akinsewowoyalos nukewa su pre nu sel. 13 Oana Ma Simusla uh fahk, “Elos nukewa su pang nu sin Leum fah moliyukla.”\n14 Tusruktu elos ac pang nu sel fuka elos fin tia lulalfongi in el? Ac elos ac lulalfongel fuka elos fin tia lohng mwe luti kacl? Ac elos ac lohng mwe luti fuka fin wangin mwet fahkak nu selos? 15 Ac mwe fahkak ac sulkakinyuk fuka fin tia supweyukla mwet in sulkakin? Oana na ke Ma Simusla uh fahk, “Fuka woiyen tuku lun mwet su us pweng wo uh?”+ 16 Tusruktu tia mwet nukewa eis Pweng Wo. Isaiah sifacna el fahk, “Leum, su lulalfongi mwe fahkak lasr uh?” 17 Ke ma inge, mwet uh elos lulalfongi ke elos lohng mwe fahkak, ac mwe fahkak uh pa kas in luti ke Christ.\n18 Inge nga siyuk: Ya pwaye lah elos tiana lohng kas ma fwackyak ah? Aok, elos lohng — tuh oana Ma Simusla fahk:\n“Pusralos fahsrelik nu fin faclu nufon;\nKas lalos sun saflaiyen faclu.”\n19 Nga sifilpa siyuk: Ku mwet Israel elos tia kalem? Mwet se oemeet in topuk pa Moses sifacna, su fahk:\n“Nga fah orekmakin sie mutunfacl lusrongten\nIn oru mwet luk in sok;\nAc ke sie mutunfacl lalfon\nNga fah oru mwet luk in kasrkusrak.”\n20 Ac Isaiah el arulana pulaik ke el fahk mu,\n“Elos su tia sukyu elos koneyuyak;\nNga sikyang nu selos su tia siyuk keik.”\n21 A funu ke mwet Israel, Isaiah el fahk, “Nga asroela pouk len fon in paing mwet su likkeke ac seakos.”\n+ 10:15 Isa 52:7


Luo Chronicle 12 - BIBLE MUTAL\nLuo Chronicle 12\n1Tukunna Rehoboam el oakiya ku lun tokosra lal, el ac mwet lal nukewa mutawauk in ngetla liki Ma Sap lun LEUM GOD.\n2In yac aklimekosr ma Rehoboam el tokosra, kaiyuk elos ke sripen elos pilesrala LEUM GOD. Tokosra Shishak lun Egypt el utyak lain acn Jerusalem.\n3Pisen chariot ke un mwet mweun lal uh sun sie tausin luofoko, oayapa onngoul tausin mwet kasrusr fin horse, ac pisen mwet mweun lal uh tia ku in oaoala, weang pac mwet mweun lun acn Libya, Sukkiim, ac Ethiopia.\n4El sruokya siti ma kuhlusyukyak lun acn Judah, ac som na nwe Jerusalem.\n5Shemaiah mwet palu el som nu yorol Tokosra Rehoboam ac mwet kol lun acn su tukeni in acn Jerusalem ke elos kaingkunul Shishak. El fahk nu selos, “Pa inge kas lun LEUM GOD nu suwos, ‘Kowos sisyula tari, na pa nga ac eiskowosyang nu inpaol Shishak.’”\n6Na tokosra ac mwet kol lal elos fahkak lah pwaye elos orekma koluk, ac elos fahk, “Ma LEUM GOD El oru inge fal.”\n7Ke LEUM GOD El liye ma inge, El sifilpa kaskas nu sel Shemaiah ac fahk, “Mweyen elos fahkak ma koluk lalos, nga ac fah tia kunauselosla nukewa. Ke Shishak el ac mweunelos, mwet pu na selos ac fah moul. Acn Jerusalem ac fah tia pulakin nufon kasrkusrak luk,\n8ac Shishak el ac kutangulosla, na elos ac fah akilenak lah oasr ekla inmasrlon moul in kulansap nu sik ac moul in kulansap nu sin mwet kol lun faclu.”\n9Tokosra Shishak el tuku nu Jerusalem ac usla ma saok liki Tempul ac liki lohm sin tokosra. El usla ma nukewa, weang pac mwe loang gold ma Tokosra Solomon el tuh orala.\n10In aolla ma inge, Rehoboam el orala mwe loang bronze, ac sang nu sin mwet kol su topang ke mutunpot nu inkul sin tokosra.\n11Pacl nukewa tokosra el ac som nu ke Tempul, mwet topang inge ac us mwe loang uh welul, na elos ac sifil folokunla nu infukil sin mwet topang uh.\n12Ke sripen Rehoboam el sifacna akpusiselyal nu sin LEUM GOD, pwanang kasrkusrak lun LEUM GOD forla lukel ac tia arulana kunausulla, ac ma nukewa sifilpa wola nu sin Judah.\n13Rehoboam el leum in acn Jerusalem, ac yokyokelik ku lun tokosra lal. El yac angngaul sie ke el mutawauk in tokosra, ac el tokosra in acn Jerusalem ke yac singoul itkosr. Pa inge siti se ma LEUM GOD El tuh sulela inmasrlon acn nukewa Israel tuh mwet uh in alu nu sel we. Nina kial Rehoboam pa Naamah, sie mutan in acn Ammon.\n14Rehoboam el oru ma koluk, mweyen el tia srike in suk ma lungse lun LEUM GOD.\n15Orekma lal Rehoboam ke mutawauk nwe ke safla, oayapa ma simla ke sou lal uh, oasr in Sramsram Matu lal Shemaiah Mwet Palu, ac ke Sramsram Matu lal Iddo, Mwet Liaten. Rehoboam ac Jeroboam eltal amweuni sie sin sie pacl nukewa.\n16Rehoboam el misa ac pukpuki inkulyuk lun tokosra in Siti sel David. Abijah, wen natul, el aolulla in tokosra.\n< Luo Chronicle 11\nLuo Chronicle 13 >


Luo Tokosra 8 - BIBLE MUTAL\nLuo Tokosra 8\n1Na Elisha el tuh fahk nu sin mutan se ma muta Shunem, su el tuh akmoulyauk wen se natu ah, lah LEUM GOD El ac supwama sracl se nu fin acn uh ke lusen yac itkosr, ac mutan sac in som liki acn uh wi sou lal, ac muta in siena acn saya.\n2Mutan sac tuh wi na ma fwackyang nu sel ah, na el ac sou lal ah som muta Philistia ke yac itkosr.\n3Ke safla yac itkosr ah, el foloko nu Israel, ac el som nu yorol tokosra ac siyuk tuh lohm sel ac acn sel in folokyang nu sel.\n4Ke el utyak, tokosra el sramsram nu sel Gehazi, mwet kulansap lal Elisha. Tokosra el lungse etu ke mwenmen lal Elisha.\n5Ke pacl se Gehazi el srumun nu sel tokosra ke luman ma Elisha el oru ke el akmoulyauk sie mwet misa, na mutan sac sang pac siyuk lal nu sel tokosra. Gehazi el fahk nu sel, “Leum fulat, pa ingan mutan sac, ac pa ingan wen se natul ma Elisha el akmoulyauk ah!”\n6Ke tokosra el kusen siyuk kac, mutan sac el akkeyala ma Gehazi el fahk. Na tokosra el pangonma sie mwet pwapa lal ac fahkang elan folokonang ma nukewa lun mutan sac nu sel, weang pac molin fokin ima ke acn sel ke lusen yac itkosr ma el muta ke siena facl.\n7Elisha el som nu Damascus ke pacl se ma Tokosra Benhadad lun Syria el mas. Ke fwackyang nu sel tokosra lah Elisha el oasr we,\n8tokosra el fahk nu sel Hazael, sie sin mwet pwapa lal ah, “Us sie mwe lung an sang nu sin mwet palu sac, ac sap elan lolngok nu sin LEUM GOD lah nga ac kwela ku tia.”\n9Na Hazael el nwakla kain in ma wo nukewa in acn Damascus nu fin camel angngaul, ac som nu yorol Elisha. Ke Hazael el sonol el fahk, “Tokosra Benhadad, mwet kulansap lom, el supweyume ngan tuh siyuk sum lah el ac ku in kwela liki mas lal ah ku tia.”\n10Elisha el topuk, “LEUM GOD El akkalemye nu sik mu el ac misa. Tusruktu folokot nu yorol ac fahk nu sel mu el ac kwela.”\n11Na Elisha el ngetang na suilya ke sie ngetnget na fosrnga, nwe ke na Hazael el sensenak. Kitin pacl ah na soror sroninmutal Elisha.\n12Hazael el siyuk, “Leum luk, efu ku kom tung?” Elisha el topuk, “Mweyen nga etu ke ma na koluk kom ac oru nu sin mwet Israel uh. Kom ac esukak pot ku lalos, onela mukul fusr wowo natulos ke cutlass, sringil tulik natulos nwe ke elos misa, ac tiyala insien mutan pitutu lalos.”\n13Hazael el siyuk, “Ku fuka tuh ngan ku in oru ma na yohk angan? Nga tia mwet pwaye se!” Elisha el topuk, “LEUM GOD El akkalemye nu sik lah kom pa ac tokosra lun Syria.”\n14Hazael el folokla nu yorol Benhadad, su siyuk sel, “Mea Elisha el fahk?” Hazael el topuk, “El fahk nu sik mu pwayena lah kom ac kwela.”\n15Tusruktu ke len se tok ah, Hazael el eis blanket se, isongya in kof ah, na sang nokomla mutal tokosra, nwe el malak misa. Na Hazael el aolulla Benhadad in tokosra lun acn Syria.\n16In yac aklimekosr ke Joram, wen natul Ahab, el tokosra lun Israel, Jehoram wen natul Jehoshaphat el tokosrala lun Judah.\n17Jehoram el yac tolngoul luo in pacl sac, ac el leum in acn Jerusalem ke yac oalkosr.\n18Mutan kial ah ma natul Ahab, ac Jehoram el oru oana sou lal Ahab — el fahsr tukun ouiya koluk lun tokosra lun Israel. El oru ma koluk lain LEUM GOD,\n19tusruktu LEUM GOD El tia lungse kunausla acn Judah, mweyen El tuh wulela nu sel David, mwet kulansap lal, mu fwilin tulik natul ac fah leumi mwet lal nwe tok.\n20In pacl in leum lal Jehoram, acn Edom tuyak lain acn Judah, ac mutawauk in sifacnala.\n21Ouinge Jehoram el us chariot lal nukewa ac som nu Zair, yen mwet mweun lun Edom elos raunelosla we. In fong sac, el ac mwet leum lun chariot uh mahsrikla twe kaingla, ac mwet mweun lal ah fahsrelik nu yen selos.\n22In pacl sac me, acn Edom tila oan ye ku lun Judah. Ac in pacl sac pacna, siti Libnah tuyak pac ac orek alein nu sin Judah.\n23Ma nukewa saya ma Jehoram el orala simla oasr in Sramsram Matu Ke Tokosra Lun Judah.\n24Jehoram el misa ac pukpuki inkulyuk lun tokosra in Siti sel David, ac Ahaziah, wen natul, el aolul in tokosra.\n25In yac aksingoul luo ke pacl Joram wen natul Ahab el tokosra lun Israel, Ahaziah wen natul Jehoram el tokosrala lun Judah\n26ke el yac longoul luo, ac el leum in Jerusalem ke yac se. Nina kial pa Athaliah, acn se natul Tokosra Ahab, su ma natul Tokosra Omri lun Israel.\n27Ahaziah el ac sou nu sel Tokosra Ahab ke sripen nina kial, ac el oru ma koluk lain LEUM GOD oana ke sou lal Tokosra Ahab tuh oru.\n28Tokosra Ahaziah el welul Tokosra Joram lun Israel in mweun lainul Tokosra Hazael lun Syria. Mwet mweun lalos sroani mweun in acn Ramoth in Gilead, ac Joram el kineta ke mweun ah.\n29El folokla nu in siti Jezreel in tuh mahla kinet kacl ah, ac Ahaziah el som nu we in osun nu sel.\n< Luo Tokosra 7\nLuo Tokosra 9 >


BIBLE MUTAL LUO SAMUEL 3\n☰ LUO SAMUEL 3 ◀ ▶\n1 Arulana paht mweun se inmasrlon mwet mweun kasreyen sou lal Saul ac mwet mweun kasreyal David. In pacl se inge ku lal David yokyokelik, a ku lun mwet lainul sriksrikeni.\nWen Natul David\n2 Wen onkosr natul David inge takla ke matwalos, elos isusla in acn Hebron: Amnon — nina kial pa Ahinoam, mutan Jezreel; 3 Chileab — nina kial pa Abigail, mutan Carmel katinmas kial Nabal; Absalom — nina kial pa Maacah, acn natul Talmai, tokosra lun Geshur; 4 Adonijah — nina kial pa Haggith; Shephatiah — nina kial pa Abital; 5 Ithream — nina kial pa Eglah. Wen natul inge kewa isusla in acn Hebron.\nAbner El Welulang David\n6 Ke mweun uh srakna orek inmasrlon mwet mweun lal David ac mwet mweun kasreyen sou lal Saul, Abner el kui na kui inmasrlon mwet mweun lal Saul.\n7 Sie len ah, Ishbosheth wen natul Saul, el akkolukyal Abner fahk mu el motul yorol Rizpah, mutan kulansap kial Saul, su acn natul Aiah. 8 Ma se inge oru Abner el kasrkusrak ac fahk, “Ku kom nunku mu nga ku in oru koluk nu sel Saul? Mea pwaye lah kom pangon mu nga kulansupu mwet Judah? Oemeet me nga nuna pwayena nu sel Saul, papa tomom, oayapa mwet wial ac kawuk lal, ac nga pa pwanang kom tia kutangyukla sel David. A misenge kom akkolukyeyu ke sripen mutan se? 9 Lela God Elan sringilyuwi ngan misa, nga fin tia akpwayeye ma nga fahk inge: nga fah oru oana wulela lun LEUM GOD nu sel David, 10 in eisla tokosrai lukel Saul ac fita lal, ac sang nu sel David tuh elan tokosra fin acn Israel ac Judah, mutawauk e Dan nu epang fahla nwe Beersheba nu eir!”+ 11 Ishbosheth el arulana sangeng sel Abner, oru el tia ku in fahkla sie kas.\n12 Abner el supwala mwet utuk kas nu yorol David, su muta Hebron in pacl sac, tuh elos in siyuk, “Su ac leumi facl se inge uh? Kom fin orala sie wulela nu sik, na nga ac fah kasrekom eisla acn Israel nufon lom.”\n13 David el fahk, “Wona. Nga ac orala sie wulela nu sum kom fin orala ma se inge: usalu Michal, acn natul Saul, ke kom ac tuku.” 14 Ac David el oayapa supwala mwet utuk kas nu yorol Ishbosheth ac fahk, “Folokunulma Michal, mutan kiuk. Nga molella tari ke siofok kulun ma mukul lun mwet Philistia, tuh elan mutan kiuk.”+ 15 Na Ishbosheth el sap utuku mutan sac lukel Paltiel, mukul tumal, wen natul Laish. 16 Paltiel el fahsr na tung tokol nwe ke siti srisrik Bahurim. Tusruktu ke Abner el sap elan folokla, na Paltiel el folokla.\n17 Abner el som nu yurin mwet kol lun Israel ac fahk nu selos, “Kowos tuh kena David elan tokosra lowos ke pacl na loes. 18 Inge pacl wo lowos. Esam lah LEUM GOD El tuh fahk, ‘Nga ac orekmakunul David, mwet kulansap luk, tuh elan molela mwet luk Israel liki mwet Philistia ac liki mwet lokoalok lalos saya nukewa.’ ” 19 Abner el kaskas pac nu sin mwet in sruf lal Benjamin, na el som nu Hebron in fahkang nu sel David ma mwet in sruf lal Benjamin ac mwet Israel insesela in oru.\n20 Ke Abner el tuku nu yorol David in acn Hebron wi mwet longoul, David el orala kufwa se nu selos. 21 Abner el fahk nu sel David, “Leuwa, inge nga ac som ac eisani mwet Israel nukewa in mwet lom. Elos ac fah eis kom in tokosra lalos, na kom ac fah leum fin mutunfacl sac nufon, fal nu ke lungse lom.” David el wulela na ku nu sel Abner lah el ac muta in misla, na el supwalla inkanek lal.\n22 Tok, Joab ac mwet pwapa saya lal David elos folokla liki mweun, ac elos us ma wap pukanten welulos. Tusruktu Abner el tila muta Hebron yorol David, mweyen David el supwalla wi sie wulela ke misla. 23 Ke Joab ac mwet lal ah sun acn we, fwackyang nu sel lah Abner el tuku nu yorol Tokosra David, ac supweyukla el tari, wi wulela ke misla. 24 Ouinge Joab el som nu yurin tokosra ac siyuk sel, “Mea se kom orala uh? Abner el tuku nu yurum, ac efu ku kom fuhlella elan som? 25 Nga lulalfongi lah kom etu na lah el tuku in na kiapwekom, ac in etu ke ma nukewa kom oru uh ac yen nukewa kom fahsr nu we!”\n26 Tukun Joab el som lukel David, el supwala mwet in tuh usalu Abner, ac elos folokunulma liki luf in Kof Sirah. Tusruktu David el tia etu kac. 27 Ke Abner el sun acn Hebron, Joab el kololla nu sisken mutunpot lun siti sac oana elan ke sramsram lukma nu sel. Na Joab el fakisya insial Abner. Ouinge akmuseyuki Abner mweyen el tuh unilya Asahel, tamulel lal Joab. 28 Ke David el lohngak pweng sac, el fahk, “LEUM GOD El etu lah wangin mwetik ac mwet luk ke misa lal Abner. 29 Lela tuh folokinyen ma koluk se inge in oan facl Joab ac sou lal nufon. Lela in oasr mukul se in fwil nukewa in sou lal weak mas koluk, ku musen leper, ku elahn mutan, ku misa ke mweun, ku sufal mongo nal.” 30 Ouinge Joab ac Abishai tamulel lal, eltal foloksak ac unilya Abner ke sripen el tuh unilya Asahel tamulel se laltal, ke mweun in acn Gibeon.\nAbner El Pukpuki\n31 Na David el sap Joab ac mwet lal ah in salik nuknuk lalos, ac nokomang nuknuk yohk eoa in akkalemye asor lalos kacl Abner. Ke pacl in pukmas, Tokosra David sifacna el fahsr tukun box in mas sac. 32 Abner el pukpuki Hebron, ac tokosra el tung ke pusra lulap ke kulyuk ah, ac mwet nukewa wi pac tung. 33 David el onkin on in eoksra soko inge kacl Abner:\n“Efu ku Abner elan misa oana mwet lalfon se?\n34 Paol tia kapiri,\nAc nial tiana losyukeni.\nEl misa oana misa lun sie mwet anwuki sin mwet koluk!”\nNa mwet uh sifilpa tung kacl.\n35 In len sac nufon, mwet uh srike in oru David elan kangla kutu mongo, tuh el na orala sie wulela na ku mu, “Lela Leum God Elan sringilyuwi ngan misa nga fin kangla kutena ma meet liki fongeni!” 36 Ke mwet uh elos liye ma inge elos insewowo kac. Aok, ma nukewa tokosra el oru, mwet uh insewowo kac. 37 Mwet lal David nukewa ac mwet Israel nukewa kalem kac lah wangin ip lal Tokosra David ke misa lal Abner. 38 Ac tokosra el fahk nu sin mwet pwapa lal, “Mea, kowos tia akilen lah sie mwet kol fulat lun Israel el misa misenge? 39 Nga finne tokosra su sulosolla sin Leum God, tuh nga pulakin munas misenge. Wen ekasr natul Zeruiah inge upala lokoalok lalos in nunak luk. Lela LEUM GOD Elan kalyaelos fal nu ke orekma koluk elos oru inge!”\n+ 3:10 1 Sam 15:28 + 3:14 1 Sam 18:27


Haggai 1 - BIBLE MUTAL\n1In yac se akluo ma Darius el tokosra fulat lun Persia, ke len se oemeet in malem se akonkosr, LEUM GOD El tuh kaskas nu sin mwet uh sel mwet palu Haggai. Kas inge ma nu sel Zerubbabel, governor lun Judah su wen natul Shealtiel, ac nu sel Joshua, Mwet Tol Fulat su wen natul Jehozadak.\n2LEUM GOD Kulana El fahk nu sel Haggai, “Mwet inge fahk mu tia pacl fal se pa inge in sifilpa musai Tempul.”\n3Na LEUM GOD El fahk kas inge nu sin mwet uh sel mwet palu Haggai:\n4“Mwet luk, efu ku kowos muta in lohm ma musaiyukla arulana wo, a Tempul luk musallana oan?\n5Ku kowos tiana akilen ma sikyak nu suwos uh?\n6Kowos yukwiya fita na pukanten, a ma kowos kosrani uh arulana pu. Oasr mwe mongo nowos, a kowos tia ku in kihpi kac. Oasr wain kowos in nim, a kowos tia muti kac! Oasr nuknuk lowos, tuh tia ku in akfusrfusrye kowos. Ac mwet orekma uh, molol tia fal in sang enenu lal.\n7Kowos tiana akilen lah efu ku sikyak ouinge?\n8Kowos utyak inge nu fineol uh, pakema kutu sak, ac sifil musaela Tempul, na nga fah insewowo, ac kowos fah alu nu sik we.\n9“Kowos finsrak nu ke kosrani yohk, a ma kowos kosrani uh arulana srik. Ac ke kowos use ma kowos kosrani nu lohm suwos, nga okla wanginla. Efu ku nga oru ouinge? Mweyen Tempul luk oanna musalla, a kais sie suwos kafofona in orekma ke lohm sel sifacna.\n10Pa inge sripen wangin af, ac wangin ma ku in kapak uh.\n11Nga use tuka nu fin acn uh — aok nu fin inging uh, ac inima in wheat, inima in grape, inima in sak olive, ac nu fin fohk nukewa su oswe fokin ima uh, oayapa nu fin mwet ac ma orakrak, ac nu fin ma nukewa kowos srike in yukwiya.”\n12Na Zerubbabel ac Joshua ac mwet nukewa su foloko liki sruoh in Babylonia elos oru ma LEUM GOD lalos El fahk nu selos in oru. Elos tuh sangeng sin LEUM GOD, oru elos akos na ma Haggai, mwet palu su mwet kulansap lun LEUM GOD, el fahk.\n13Na Haggai el sang kas lun LEUM GOD inge nu sin mwet uh: “Nga ac fah wi kowos — pa inge wulela luk.”\n14LEUM GOD El pirik mwet nukewa in orekma ke Tempul: Governor Zerubbabel lun Judah; Mwet Tol Fulat Joshua, ac mwet nukewa su foloko liki sruoh. Elos mutawauk in orekma ke Tempul lun LEUM GOD Kulana, su God lalos,\n15ke len aklongoul akosr ke malem se akonkosr ke yac se akluo in pacl Darius el tokosra fulat.


BIBLE MUTAL OREKMA 15\nSie Tukeni In Acn Jerusalem\n1 Oasr kutu mwet tuku liki acn Judea nu Antioch, ac mutawauk in luti mwet lulalfongi uh ac fahk, “Kowos fin tia kosrkosrla oana ke fwackyak in Ma Sap lal Moses, kowos tia ku in moliyukla.” 2 Paul ac Barnabas akukuin na upa nu selos kac, ouinge wotla mu Paul, Barnabas ac kutu mwet in Antioch in som nu Jerusalem ac osun yurin mwet sap ac mwet kol lun church we ke sripa se inge.\n3 Mwet in church supwalosla, ac ke elos fahsr sasla Phoenicia ac Samaria elos srumun lah mwet pegan elos forla nu sin God. Pweng se inge arulana akenganye mwet lulalfongi nukewa. 4 Ke elos sun acn Jerusalem, mwet in church we ac mwet sap ac mwet kol lun church elos paingulos, na elos fahkak ma nukewa God El tuh kasrelos in oru. 5 Tusruktu kutu mwet lulalfongi ma wi u lun mwet Pharisee elos tuyak ac fahk, “Mwet pegan elos enenu na in kosrkosrla, ac kowos in lotelos tuh elos in akos Ma Sap lal Moses.”\n6 Mwet sap ac mwet kol uh elos tukeni nu sie in nunku ke ma se inge. 7 Tukun elos sramsram kac ke pacl na loes, Peter el tuyak ac fahk, “Mwet lili luk, kowos etu na lah God El tuh suleyula inmasrlowos ke pacl na loes somla, tuh nga in fahkak ke Pweng Wo nu sin mwet pegan, tuh elos in ku in lohng ac lulalfongi. 8 Ac God, su etu nunak lun mwet nukewa, El akkalemye lah oasr insewowo lal yurin mwet pegan ke El sang Ngun Mutal nu selos, oana ke El tuh ase nu sesr. 9 El tia oru mu oasr ekla inmasrlolos ac kut, a ke sripen elos lulalfongi, El aknasnasyalos liki ma koluk lalos. 10 Na inge, efu ku kowos ke srike God ke kowos filiya sie ma toasr nu fin mwet lulalfongi uh, su mwet matu lasr ac kut sifacna tia ku in us? 11 Mo! Kut lulalfongi ac moliyukla ke sripen kulang lun Leum Jesus, oapana elos.”\n12 U nufon sac mislana ke Barnabas ac Paul srumun ma usrnguk nukewa ac mwenmen ma God El oru kacltal inmasrlon mwet pegan. 13 Ke eltal kaskas tari, na James el kasla ac fahk, “Mwet lili luk, kowos porongeyu! 14 Simon el tufahna aketeya nu sesr luman nunak lun God nu sin mwet pegan uh, ke El eisla kutu selos tuh elos in mwet lal. 15 Kas lun mwet palu arulana akkeye nunak se inge. Oana ke Ma Simusla uh fahk,\n16 ‘Leum God El fahk, Tukun ma inge nga ac fah sifil foloko,\nAc sifil tulokunak Tokosrai lal David.\nNga fah sifil musaela acn ma musalla kac ah,\nAc oru tuh in ku oana meet ah. 15:16–18; Amo 9:11–12\n17 Ouinge mwet lula nukewa fah tuku nu yuruk,\nAc mwet pegan nukewa su nga pangnolos tuh elos in mwet luk.\n18 Pa inge ma Leum El fahk, su akkalemye ma inge in pacl loeloes somla.’ ”\n19 Na James el sifilpa fahk, “Nunak luk uh pa kut in tia filiya ma toasr nu fin mwet pegan su forla nu sin God. 20 A kut in simusla sie leta nu selos, ac fahk mu elos in tia kang kutena mwe mongo ma tia nasnas ke sripen kisakinyuk nu ke ma sruloala, oayapa elos in tia kang kutena kosro ma loksakla, ku kutepacna ma oasr srah kac. Ac elos in liyalosyang liki ouiya fohkfok lun orek kosro. 21 Tuh ke pacl na loeloes, Ma Sap lal Moses uh ritiyuk in iwen lolngok uh ke len Sabbath nukewa, ac kas lal uh lutiyuk in siti nukewa.”\nLeta Nu Sin Mwet Pegan Su Lulalfongi\n22 Na mwet sap ac mwet kol uh, wi pac mwet nukewa in church, elos insesela in sulela kutu sin mwet inmasrlolos, ac supwalosla nu Antioch welul Paul ac Barnabas. Elos sulela mwet luo ma yohk akilenya sin mwet lulalfongi uh: elos pa Judas su pangpang Barsabbas, ac Silas. 23 Elos sang leta se inge eltal in us:\n“Kut, mwet wiowos — mwet sap ac mwet kol in acn se inge — kut lungse paing kowos nukewa su mwet wiasr ma isusla mwet pegan, su muta in siti Antioch, oayapa acn Syria ac Cilicia. 24 Kut lohng tari lah oasr kutu mwet yenu fahsrot akfohsyekowosyak ke kas lalos. Tusruktu tia kut pa supwalos uh. 25 Ke ma inge kut nukewa aetuila ac insese in sulela kutu mwet in utuk kas lasr nu suwos. Elos ac wi mwet kawuk saok lasr, Barnabas ac Paul, 26 su tuh pilesrala moul lalos in kulansupu Leum Jesus Christ. 27 Kut supwaot nu suwos mwet inge, Judas ac Silas, su ac fah sifacna fahk nu suwos ma kut simis inge. 28 Kut, ac Ngun Mutal, tukeni insesela in tia filiya kutena ma toasr fowos sayen Ma Sap ma eneneyuk inge: 29 Kowos in tia kang kutena mongo ma kisala nu sin ma sruloala, tia mongo srah, tia kang kutena ma loksakla, ac karinginkowosyang liki fohkfok lun orek kosro. Ac fah wo nu suwos kowos fin liyaung ma inge. Lung lulap lasr nu suwos.”\n30 Mwet utuk kas inge supweyukla, ac elos som nu Antioch, ac elos solani mwet lulalfongi nukewa ac sang leta sac nu selos. 31 Ke mwet uh riti leta sac, elos arulana engan ke kas in akku ma simla in leta sac. 32 Judas ac Silas, su oaoa in mwet palu, eltal sramsram paht na yurin mwet lulalfongi, ac akpulaikyalos ac akkeyalos. 33 Tukun eltal muta yorolos ke kutu pacl, na mwet lulalfongi elos supwalosla in misla, ac elos folokla nu yurin mwet ma supwalosme ah. [ 34 Tusruktu Silas el sulela elan muta we.]\n35 Paul ac Barnabas eltal muta Antioch ke kutu pacl, ac eltal wi mwet puspis in acn we luti ac fahkak kas lun Leum.\nPaul Ac Barnabas Fahsrelik\n36 Kutu pacl tok, Paul el fahk nu sel Barnabas, “Kut folokla ac liye mwet lulalfongi wiasr in siti nukewa ma kut fahkak kas lun Leum we, ac liye lah elos fuka in pacl inge.” 37 Barnabas el lungse usal John Mark welultal, 38 tuh Paul el tiana nunku mu ac wo elan wi, mweyen el tuh tia welultal aksafyela fahsr se meet laltal ah, a el forla ac folokla Pamphylia lac. 39 Oasr sie akukuin na upa inmasrloltal, na eltal fahsrelik. Barnabas el eisal Mark, ac kal som nu Cyprus, 40 a Paul el sulella Silas ac som. Ac mwet lulalfongi elos eisaltalang tuh kulang lun Leum in karinganulos. 41 Paul el fahsr sasla acn Syria ac Cilicia, ac akkeye mwet in church we.\n15:16 15:16–18; Amo 9:11–12


BIBLE MUTAL LUO CHRONICLE 4\n☰ LUO CHRONICLE 4 ◀ ▶\nKufwen Mwe Orekma Nu Ke Tempul\n(Sie Tokosra 7:23–51)\n1 Tokosra Solomon el sap in orekla loang bronze se su oasr square fit tolngoul kac, ac fit singoul limekosr fulata.+ 2 El oayapa sap in orekla tacng raun se ke bronze, su oasr fit itkosr loal, ac fit singoul limekosr sralupa, ac fit angngaul limekosr rauneak. 3 Raunyak ke likin tacng se inge oasr tak in naweyuk lukwa — soko oan lucng liki ma soko ngia. Naweyuk kac inge orekla ke luman cow mukul ma fulfulyang nu ke monin tacng sac. 4 Tacng sac oan fintukun cow mukul singoul lukwa ma orekla ke bronze ac nget nu likin tacng sac — tolkwe nget nu eir, tolkwe nu kutulap, tolkwe nu epang, ac tolkwe nu roto. 5 Monin tacng sac inch tolu matoltol, ac siska se lucng kac ah oana acn lucng ke cup se, maelik oana fareng ke kiuf uh. Tacng se inge oasr gallon singoul limekosr tausin oan loac. 6 Na el oayapa sap in orekla pesin singoul — limekosr oan layen eir in Tempul, ac limekosr oan layen epang, ma in twanla ipin kosro ma ac isisyak ke mwe kisa. Kof in tacng lulap sac ma mwet tol ac orekmakin in ohlla paolos ac nialos kac.+\n7 El sap in orekla sukan lam singoul ke gold, fal nu ke srikasrak kac, na elos likiya ke Tempul — limekosr oan layen nu eir ac limekosr layen nu epang.+ 8 El orala pac tepu singoul ac filiya ke Tempul — limekosr oan layot ac limekosr oan lasa. Ac el orala pol siofok ke gold.+\n9 El orala sie acn nu sin mwet tol in lohm uh, ac sie pac oan likin lohm uh. Srungul inmasrlon acn luo inge nukla ke bronze. 10 Tacng sac oan apkuran nu ke insruwasrik nu kuta eir in Tempul.\n11 Huram el oayapa orala tup, saful, ac pesin. El orala ma nukewa ma el wulela kac nu sel Tokosra Solomon tuh in mwe orekma lun Tempul:\n12 Sru lukwa\nSifen sru lukwa oana luman pol\nLuman sein pirak ma oan fin kais soko sru\n13 Angfoko pomegranate orekla ke bronze rauneak sifen sru lukwa ke tak lukwa\n14 Mwe wiwa singoul\n15 Tacng lulap sac\nCow mukul singoul lukwa ma tu ye tacng sac\n16 Tup, saful, ac fork\nHuram el orala ma inge nukewa ke bronze na saromrom, ac sang nu sel Tokosra Solomon tuh in mwe orekma in Tempul lun LEUM GOD.\n17 Ac tokosra el sap elos in oru ma inge nukewa ke nien orek bronze inmasrlon acn Sukkoth ac Zeredah ke Infahlfal Jordan. 18 Arulana pukanten ma orekla we, pwanang wangin sie etu lah paun ekasr ke bronze orekmakinyukla nu kac.\n19 Tokosra Solomon el oayapa sap kufwa inge nu ke Tempul in orekla pac ke gold: loang in orek kisa, tepu nu ke bread itukyang nu sin God; 20 sukan lam, ac lam ke gold wowo su ac fah firir ye mutun Acn Mutal Na Mutal, fal nu ke ma oakwuk; 21 ros mwe yun, lam, mwe tou; 22 mwe kunkun lam, pol, ahlu nu ke mwe keng, pan in neinyuk mulut firir. Ma inge nukewa orekla ke gold nasnas. Srungul lik ke Tempul, ac srungul nu in Acn Mutal Na Mutal akmusrala pac ke gold.\n+ 4:1 Exo 27:1–2 + 4:6 Exo 30:17–21 + 4:7 Exo 25:31–40 + 4:8 Exo 25:23–30


Friday (5/20) Sifwac: Luhlahlfongi Wangin Mwacta - Word Of Knowledge | USA\nSifac: Luhlahlfongi Wacngin Mwacta\nMwe Read: Matthew 18:1-5\nIn oana pacl nukewa, srui in wi mwet nukewa in kaksakin LEUM GOD lasr. God bless ac paing mwet nukewa. Su fulat oemeet uh? Kut kuh in konaek kisensiyuk soko inge ke Gospel lal Mark 9:33-37; Luke 9:46-48 ac mwe read lasr na misenge uh. Sie akukuin sikyak inmasrlon mwet tumal lutlut lah su selos fulat oemeet uh (Luk 9:46). Pa inge sie oiyac ma mwet uh oasr kac in pacl nukewa; kut ke fulat liki mwet wiasr. Kut ke eis ac tuku in ma nukewa meet liki mwet wiasr.\nLuhlahlfongi wangin mwata pa sifwac lasr uh. Na Jesus el muta ac pangonma mwet tumal lutlut singoul luo ac fahk nu selos, “Kutena mwet fin lungse tuh elan meet, el fah oru tuh elan tok liki nukewa, ac elan mwet kulansap nu sin mwet nukewa.”(Mark 9:35). Lungse el tia oru ma sufal, el tia nunku kacl sifacna, el tia sa in mulat, el tia oakla ma koluk orek nu sel (1Cor 13:5).\nGod Wen El tuku liki wolacna Lal in kusrao in luman mwet se ac oru kulansap Lal. Oana ke Wen nutin Mwet el tia tuku in tuh kulansupweyuk el, a tuh elan sie mwet kulansap, ac sang moul lal in molela mwet puspis (Matt 20:16). Mwet Christian nukewa enenu in fahsr tukun oakwuk ma Jesus Christ El akiac. Ku nukewa oasr sel tusruktu ke sripen lungse, misla, pusisel ac mongfisrasr yohk lal El likiyac fulat lal in poum God Papa, ac tuku in mwet kulansap se.\nNa Jesus el pangonma tulik srisrik se ac sap elan tu ye mutalos, ac el fahk, “Pwayena nga fahk nu suwos, kowos fin tia ekla in oana tulik srisrik, kowos ac koflana ilyak nu in Tokosrai lun kusrao (vv2-3). El su fulat oemeet in Tokosrai lun kusrao uh pa el su akpusiselyal in oana tulik se inge (v4). Ac kutena mwet su eis sie tulik srisrik ouinge inek, el oayapa eisyu (v5).\nMwe lutlut se inge sifil tuku nu sesr in akesmakinye kut lah LEUM GOD El kwase inse fulat. Efin kut suk in tuku meet liki mwet wiasr kut tia fahsr ke akwuk suwos ac inse pusisel lun God. LEUM GOD El liye inse paye lasr oana inse paye ac luhlahlfongi lun sie tulik. Tulik srisrik uh sang luhlahlfongi lalos nukewa nu sin nina ac papa tumaclos. Kut enenu in moul kin luhlahlfongi se inge mweyen wangin mwata kac. LEUM GOD El tuku in moli kut lac. El tia na lungse sie fanna mwet in som liki lung kulacng Lal. Kut enenu in pusisel ke moul lasr ac kulacnsupu Tokosrai Lal ke Lungse. Sifil srui in paing mwet nukewa ac God bless.\nPrevPreviousSanri (5/22) Sifac: Oana Sie Tuhlihk\nNextMonday (5/23) Sifac: Luhlahlfongi AhluhlluhlNext


Joshua 22 - BIBLE MUTAL\n1Na Joshua el pangoneni mwet in sruf lal Reuben, ac sruf lal Gad, ac sruf lal Manasseh Kutulap\n2ac fahk nu selos, “Kowos aksafyela tari ma Moses, mwet kulansap lun LEUM GOD, el sapkin, ac kowos akos ma nukewa nga fahk nu suwos.\n3Ke lusen pacl sac nwe misenge kowos tiana ngetla liki mwet Israel wiowos, ac kowos akos na ma LEUM GOD lowos El sapkin nu suwos.\n4Inge, ke LEUM GOD lowos El sang tari misla nu sin mwet wiowos inge oana ma El wulela kac, kowos folokla nu in acn suwos su oan kutulap in Infacl Jordan, ma Moses, mwet kulansap lun LEUM GOD, el tuh sot lowos.\n5Tusruktu, kowos liyaung ac akos ma sap ma Moses, mwet kulansap lun LEUM GOD, el tuh sot nu suwos, in lungse LEUM GOD lowos, in oru ma lungse lal, in akos ma sap nukewa lal, in oaru nu sel, ac in kulansupwal ke insiowos ac ngunuwos kewa.”\n6Ouinge Joshua el akinsewowoyalos ac supwalosla, na elos folokla nu yen selos.\n7Nu sin tafun sruf lal Manasseh, Moses el sang ipin acn se lalos in acn Bashan, ac nu sin tafu sruf sac Joshua el sang ipin acn se layen roto in Infacl Jordan, inmasrlon mwet Israel wialos. Ke Joshua el supwalosla nu yen selos ah, el akinsewowoyalosla meet\n8ac fahk, “Folokla nu yen suwos wi mwe kasrup su kowos eisla sin mwet lokoalok lowos — kosro nutuwos, silver, gold, bronze, osra, oayapa nuknuk pukanten — ac kitalik ma inge inmasrlon mwet wiowos.”\n9Na mwet in sruf lal Reuben, sruf lal Gad, ac sruf lal Manasseh Kutulap elos fahsr liki mwet Israel in acn Shiloh in Canaan, ac folokla nu Gilead, acn selos su elos eis oana ma LEUM GOD El fahk nu sel Moses.\n10Ke sruf lal Reuben, sruf lal Gad, ac sruf lal Manasseh Kutulap elos tuku sun acn Geliloth, su oan apkuran nu Infacl Jordan, elos tulokunak sie loang na lulap sisken infacl ah.\n11Na sulkakinyuk nu sin mwet Israel saya nukewa, “Kowos in lohng, tuh sruf lal Reuben, Gad, ac Manasseh Kutulap elos tulokunak sie loang in acn Geliloth, ke layen lasr sisken Infacl Jordan!”\n12Ke mwet Israel elos lohng ma inge, elos nukewa toeni nu Shiloh, su oan roto in Infacl Jordan, tuh elos in mweuni sruf su muta layen nu kutulap.\n13Na mwet Israel elos supwalla Phinehas, wen natul Eleazar mwet tol, nu sin sruf lal Reuben, Gad, ac Manasseh Kutulap in acn Gilead, lefahl kutulap in Infacl Jordan.\n14Ac elos supwala pac singoul sin mwet kol lalos welul Phinehas, kais sie ke sruf singoul ah, ac mwet inge pa sifen sou in kais sie sou lulap.\n15Elos tuku sun acn Gilead nu yurin mwet lun Reuben, Gad, ac Manasseh Kutulap,\n16na ke inen mwet lun LEUM GOD nukewa, elos fahk nu selos, “Efu kowos ku orek pwapa koluk ac forla liki God lun Israel? Ke kowos orala loang se inge nu suwos sifacna, kowos lain LEUM GOD!\n17Ya kowos tia esam ma koluk lasr in acn Peor, ke LEUM GOD El akkeokye mwet lal ke mas upa? Kut srakna keok ke ma inge. Ya soenna fal orekma koluk lasr nu sin LEUM GOD?\n18Na mea, kowos ac forla liki LEUM GOD? Kowos fin forla liki LEUM GOD misenge, El ac fah arulana kasrkusrak sin mwet Israel nukewa lutu.\n19Ke ma inge, acn lowos an fin tia fal in orek alu we, fahsru nu in acn sin LEUM GOD, yen Lohm Nuknuk sin LEUM GOD oan we, ac eis kutu acn lasr uh lowos. Nimet kowos lain LEUM GOD ac oru tuh kut in wi pac lain God, ke kowos sifil musai sie pac loang sayen loang lun LEUM GOD lasr.\n20Kowos in esamul Achan, wen natul Zerah, ke el tuh seakos ac tia kunausla ma sapkinyuk in kunausyukla, na tia el mukena pa misa ke sripen ma koluk lal ah, a mwet Israel nukewa wi pulakin keok.”\n21Na mwet ke sruf lal Reuben, Gad, ac Manasseh Kutulap elos topuk sifen sou lun mwet Israel su muta lefahl roto in Infacl Jordan, ac fahk,\n22“El Su Fulatlana, LEUM GOD, El God! El Su Fulatlana, LEUM GOD, El God! El etu lah efu ku kut oru ma inge, ac kut ke kowos in etu pac! Fin ma kut oru inge lainul ac kunausla wulela lasr nu sel, lela in anwuki kut!\n23Ac kut fin tia akos LEUM GOD ac musai loang lasr in orek mwe kisa firir, ku mwe kisa wheat, ku mwe kisa in akinsewowo, na lela LEUM GOD Elan nununkekut kac.\n24Mo! Kut oru ma inge mweyen kut sensen mu ac mau sie len tulik nutuwos uh ac ku in fahk nu sin tulik natusr uh, ‘Mea lomtal nu ke LEUM GOD lun Israel?\n25God El orala tuh Infacl Jordan in srikutla liki kowos, mwet Reuben ac Gad! Wangin ip lomtal nu sin LEUM GOD!’ Na fin ouinge, tulik nutuwos an ac mau oru tulik natusr uh in tila alu nu sin LEUM GOD.\n26Na pa kut orala loang se, tuh tia ma nu ke mwe kisa firir ku kutena kain kisa.\n27Tia pa ingan sripa lasr uh. Kut oru tuh in mwe akul inmasrlosr ac kowos ac oayapa fwil tokosr uh, kut in mau ku in alu nu sin LEUM GOD ye mutun Lohm Nuknuk Mutal sel, wi kisa lasr inge ke mwe kisa firir ac mwe kisa in akinsewowo. Fin ouinge, na tulik nutuwos uh ac fah tia ku in fahk mu, ‘Wangin ip lowos sin LEUM GOD.’\n28Nunak lasr uh pa fin fahsr nwe tok tulik nutuwos elos fahk kas ouinge, na tulik natusr uh ac ku in fahk mu, ‘Liye, mwet matu lasr ah orala loang se oana loang lun LEUM GOD. Tia loang in mwe kisa firir ku kutena kain in kisa, a tuh in sie mwe akul inmasrlosr ac kowos.’\n29Wangin in nunak lasr kut in lain LEUM GOD, ku forla lukel misenge ke kut musaeak loang se nu ke mwe kisa firir, ku mwe kisa wheat, ku kutena kain in kisa. Kut tia lungse musaela kutena loang sayen loang lun LEUM GOD lasr su oan ye mutun Lohm Nuknuk Mutal sel.”\n30Ke Phinehas mwet tol, ac mwet kol singoul ke sruf lun Israel su muta layen nu roto, elos lohng ma mwet ke sruf lun Reuben, Gad ac Manasseh Kutulap elos fahk inge, na elos insewowo kac.\n31Na Phinehas, wen natul Eleazar mwet tol, el fahk nu selos, “Inge kut etu lah LEUM GOD El wi kut mweyen kowos tia oru kutena ma in lainul ke ma kowos oru inge. Ouinge kowos molela Israel liki kaiyuk lun LEUM GOD.”\n32Na Phinehas wen natul Eleazar, ac mwet kol lun mwet Israel, elos som liki mwet lal Reuben ac Gad in acn Gilead, ac folokla nu Canaan nu yurin mwet Israel, ac fahkak ma inge nukewa nu selos.\n33Mwet Israel elos insewowo ke ma elos lohng ac kaksakin God. Elos tila sramsramkin in som mweun ac kunausla acn sin mwet Reuben ac mwet Gad.\n34Ac mwet Reuben ac mwet Gad elos fahk, “Loang se inge sie mwe loh nu sesr nukewa lah LEUM GOD El God.” Ouinge elos sang inen loang sac “Mwe Loh.”


BIBLE MUTAL ROME 9\n☰ ROME 9 ◀ ▶\nGod Ac Mwet Sulela Lal\n1 Nga kaskas pwayena. Nga ma lun Christ, ac nga tia kikiap. Nunak lun insiuk, su kolyuk sin Ngun Mutal, akpwayeye nu sik lah nga tia kikiap 2 ke nga fahk lah nga arulana asor yohk, ac keok lun insiuk tia ku in wanginla 3 ke sripen mwet srahk sifacna, mwet Jew! Ke sripalos nga kena tuh ngan sifacna eisyuyang nu ye selnga lun God ac sriyukla liki Christ, fin ac tuh ku in kasrelos. 4 Elos mwet sulosolla lun God; El oru tuh elos in ma natul ac sang wolana lal nu selos; El oakiya wulela saok lal yorolos ac sang nu selos Ma Sap; alu pwaye oasr selos; elos eis wuleang puspis sin God; 5 elos tuku ke fwilin tulik nutin papa matu pwengpeng lun mwet Israel; ac Christ, ke el moul in luman mwet, el ma pac wialos. Lela God, su Leum fin ma nukewa, in kaksakinyuk nwe tok! Amen.\n6 Nga tia fahk mu wuleang lun God tia akpwayeyuk; mweyen tia mwet Israel nukewa elos mwet sulosolla lun God. 7 Tia pac fwilin tulik nukewa natul Abraham pa tulik nutin God. Tuh God El fahk nu sel Abraham, “Isaac pa ac sot fwilin tulik nutum ma nga wuleot nu sum.” 8 Kalmen ma se inge pa tulik ma isus ke ouiya lun mwet, elos tia pangpang tulik nutin God; a tulik ma isusla ke sripen wuleang lun God, elos inge pa fwilin tulik na pwaye natul. 9 Mweyen wuleang lun God tuh orekla ke kas inge: “Ke pacl fal nga fah foloko, ac Sarah el fah oswela sie wen.”+\n10 Ac tia ma inge mukena. Tuh wen luo natul Rebecca eltal papa sefanna, su Isaac, papa matu tumasr. 11 Meet liki eltal isusla ku oru kutena ma wo ku koluk, God El oru sulela lal sifacna ac akkalemye lah siena sin tulik luo ah pa ac akfalye sripa lal. 12 Ouinge El fahk nu sel Rebecca mu, “El su matu fah kulansupu el su fusr.” Na pa kalem lah sulela se inge orekla fal nu ke pang lun God, ac tia ke sripen kutena ma eltal oru.+ 13 Oana Ma Simusla uh fahk, “Nga tuh lungse Jacob, a nga tia lungse Esau.”+\n14 Na mea, kut ac fahk mu God El sesuwos? Mo, tiana ku. 15 Tuh El fahk nu sel Moses, “Nga fah kulang nu sin kutena su nga lungse kulang nu se; nga fah pakoten nu sin kutena su nga lungse pakomuta.” 16 Ke ma inge, ma nukewa orek fal nu ke kulang lun God, ac tia ke lungse ac orekma lun mwet. 17 Tuh Ma Simusla fahk nu sin tokosra lun acn Egypt, “Nga orekom in tokosra tuh nga fah orekmakin kom in akkalemye ku luk, ac tuh pweng keik fah sulkakinyukelik fin faclu nufon.”+ 18 Ouinge, God El fin lungse kulang nu sin sie mwet, na El oru oana lungse lal, ac El fin lungse akupaye insien sie mwet, na El oru oapana.\nKasrkusrak Ac Kulang Lun God\n19 Sahp sie suwos ac siyuk sik, “Fin ouinge, na efu ku God Elan nununku mwet uh ke ma koluk lalos? Mea, oasr mwet ku in lain lungse lun God?” 20 Na su kom an, mwet kawuk luk, tuh kom in kaskas lain God? Sie ahlu orekla ke fohk kle tia ku in kusen siyuk nu sin mwet se ma oralla, “Efu ku kom oreyula in lumah se inge?” 21 Tuh mwet se ma orala ahlu sac, oasr suwohs lal in orekmakin kle sac oana lemlem lal, ac in oru ahlu luo ke srukwal in kle sefanna — sie ma nu ke len lulap mukena, ac sie ma in orekmakinyuk len nukewa.\n22 In ouiya se pacna inge, God El tuh lungse akkalemye mulat lal, ac oru tuh ku lal in eteyuk. Tusruktu El arulana mongfisrasr in mutangalos su sripauk kasrkusrak lal, su El akola in kunauselosla. 23 Ac El oayapa lungse akkalemye kasrpen wolana lal, su El ase nu sesr su El pakomuta. Aok, El nuna akola meet tuh kut in eis wolana lal. 24 Na kut pa mwet su El pangon uh, tia inmasrlon mwet Jew mukena a oayapa inmasrlon mwet sayen mwet Jew. 25 Pa inge ma El fahk in book lal Hosea:\n“Mwet su tia ma luk meet,\nNga fah pangon ‘Mwet Luk.’\nMutanfahl ma nga tia lungse meet,\nNga fah pangon ‘Mwet Kulo Luk.’\n26 Ac in acn se na ma fwackyang nu selos, ‘Kowos tia mwet luk,’\nElos ac fah pangpang wen nutin God moul.”\n27 Ac Isaiah el fahkak ke mwet Israel mu: “Pisen mwet Israel finne arulana pukanten oana puk weacn uh, tusruktu mwet pu na selos ac fah moulla; 28 tuh Leum El fah sa in wotela nununku lal ke faclu nufon.” 29 Ac oana ke Isaiah el tuh fahk meet, “Leum God Kulana El funu tia filiya kutu sin mwet ke fwilin tulik natusr in moul na, kut lukun kunausyukla oana acn Sodom, ku oana acn Gomorrah.”\nPweng Wo Ma Pac Nu Sin Mwet Israel\n30 Na mea kut fah fahk? Mwet sayen mwet Jew, su tia srike elos in suwohs yurin God, aksuwosyeyuk elos ke sripen lulalfongi lalos; 31 a mwet sulosolla lun God, su tuh suk sie ma sap in aksuwosyalos yurin God, elos tiana konauk. 32 Ac efu ku ouinge? Mweyen elos nunku mu elos ac moulla ke sripen orekma lalos, ac tia ke sripen lulalfongi. Ke ma inge elos ikori fin “eot in tukulkul” 33 su Ma Simusla kaskaskin:\n“Liye, Nga likiya in Zion sie eot\nSu fah oru mwet in tukulkul,\nSie eot su fah oru elos ikori.\nTusruktu elos su lulalfongi in el fah tiana toasrla.”\n+ 9:9 Gen 18:10 + 9:12 Gen 25:23 + 9:13 Mal 1:2–3 + 9:17 Exo 9:16


BIBLE MUTAL MARK 4\n1 Jesus el sifilpa luti sisken Lulu Galilee. Mwet puspis tukeni nu yorol we, ouinge el sroak nu fin soko oak ac muta fac in kof uh, ac mwet uh tu weacn uh. 2 El luti ma puspis nu selos ke kas in pupulyuk, ac fahk ouinge:\n3 “Porongo! Tuh oasr sie mwet som in taknelik fiten wheat. 4 Ac ke el sisalik fita inima uh, kutu putatla nu pe inkanek uh, ac won uh tuku ac kangla. 5 Kutu pac putati nu yen eoteot, yen ma srikla fohk we. Fita inge sa na in srunak mweyen fohk we suloal. 6 Na ke fulen faht uh sreya elos uli, ac ke sripen oka uh tia kapla in loal pwanang sa na in masla. 7 Ac kutu fita uh putatla nu in fohk ma oasr okan kokul we, ac kokul uh kapak ac kupoiya, oru sacn uh tia ku in fokla. 8 Tuh kutu fita uh putatla nu in fohk wo ac srunak ac kapak arulana wo, ac fokla: fokin kutu tolngoul, fokin kutu onngoul, ac fokin kutu siofok.”\n9 Ac Jesus el fahk, “Ke ma inge, kowos porongo fin oasr srewos!”\nSripen Pupulyuk Uh\n(Matthew 13:10–17; Luke 8:9–10)\n10 Ac ke Jesus el mukena muta, mwet tumal lutlut ac kutu sin mwet su lohng mwe luti lal elos tuku nu yorol ac siyuk elan akkalemye kalmen pupulyuk lal ah. 11 El topuk nu selos, “Itukot nu suwos in etu ma lukma ke Tokosrai lun God. A elos su muta sayowos, elos lohng ke pusren pupulyuk mukena. 12 Ouinge, in oana ma simla,\n‘Elos ac liye na liye\nA tia akilen;\nAc elos ac lohng na lohng\nA tia etu.\nMweyen elos fin etu, elos ac ku in forla nu sin God,\nNa ku in nunak munas nu selos.’ ”+\n13 Na Jesus el siyuk selos, “Ya kowos tia kalem ke pupulyuk se inge? Na kowos ac etu fuka pupulyuk nukewa saya? 14 Mwet taknelik el taknelik kas lun God. 15 Kutu mwet uh oana fita ma putatla pe inkanek uh. Ke pacl se na elos lohng kas uh, Satan el tuku ac eisla lukelos. 16 Kutu mwet uh oana fita ma putatla yen eoteot uh. Ke pacl se na elos lohng kas uh, elos sa na in eis ac insewowo kac. 17 Tusruktu tiana sremla wo in nunak lalos pwanang ac tiana oan paht. Ouinge ke pacl mwe lokoalok ac mwe ongoiya sikyak ke sripen kas inge, elos ac sa na in fuhleak. 18 Kutu mwet uh oana fita ma putati yen ma oasr okan kokul we. Elos inge pa mwet su lohng kas uh, 19 tusruktu elos nunkala yohk ke moul lun faclu, ac lungse mwe kasrup, ac mwel ma puspis saya, na ma inge kupoiya kas uh, na elos tia isus fahko. 20 Tusruktu, kutu mwet uh oana fita ma putati fin fohk wo uh. Elos lohng kas, ac eis, ac isus fahko: kutu pacl tolngoul, kutu pacl onngoul, ac kutu pacl siofok.”\nSie Lam Ye Sie Tup\n21 Jesus el sifil tafwela ac fahk, “Ya nu oasr mwet akosak sie lam ac usak filiya ye tup uh ku ye bed uh? Ya el ac tia filiya fin sukan lam uh? 22 Kutena ma su wikla ac fah ikakla lemtulauk, ac ma nukewa ma afyufi ac fah ikakelik. 23 Kuwos in porongo, fin oasr srewos.”\n24 El oayapa fahk nu selos, “Kowos porongo akwoye ma kowos lohng uh! Tuh kutena mwe srikasrak kowos orekmakin in sang nununku mwet uh, God El ac fah orekmakin in sang nununkekowos, tusruktu ku pac in upa liki. 25 Mwet su oasr ma lal, fah itukyang pac kutu nu sel; a el su wangin ma lal, finne ma srisrik ma oan yorol, ac fah itukla lukel!”\nPupulyuk Ke Fita Su Kapak\n26 Na Jesus el sifilpa fahk, “Tokosrai lun God oana ke sie mwet el sisalik fita inima lal. 27 Na el ac motul ke fong uh ac ngetnget ke len uh, ac fita uh srunak ac kapak na, tusruktu mwet sac tiana etu lah fuka tuh sikyak ouinge. 28 Fohk uh sifacna oru fita uh in kapak ac isus fahko. Ma se sikyak meet uh pa srun, na fah ung mangosr tuku toko, na saflaiya fokla ung in wheat uh. 29 Ke pacl se matula wheat uh, mwet sac el ac pakela ke mitmit natul uh, mweyen sun pacl in kosrani.”\n(Matthew 13:31–32, 34; Luke 13:18–19)\n30 Na Jesus el fahk, “Mea kut ac luma Tokosrai lun God nu kac uh? Mwe pupulyuk fuka kut ku in sang akkalemye uh? 31 Ac fah ouinge: sie mwet el eis sie fiten mustard, fita se ma srik emeet fin faclu, ac el yukwiya infohk uh. 32 Na tok fita sac kapak ac yohk liki sacn nukewa. Lesak kac uh matol, pwanang won yen engyeng uh elos tuku ac oru ahng lalos olo ac muta ye lulin sak uh.”\n33 Ke Jesus el fahkak kas lun God nu sin mwet uh, el orekmakin kas in pupulyuk puspis pac saya oana inge. El luti nu selos fal nu ke lupan ma elos ku in kalem kac. 34 El ac tia kaskas nu selos el fin tia orekmakin pupulyuk; tusruktu pacl ma el ac mukena muta yurin mwet tumal lutlut uh, el ac aketeya ma nukewa nu selos.\nJesus El Akmisyela Sie Paka\n(Matthew 8:23–27; Luke 8:22–25)\n35 Ke eku in len sacna, Jesus el fahk nu sin mwet tumal lutlut, “Kut som nu lefahlo.” 36 Ouinge elos som liki un mwet uh. Mwet tumal lutlut elos sroang nu fin oak soko ma Jesus el muta fac ah, ac elos tukeni kalot. Oasr pac oak saya welulos som. 37 Tia pact na eng na upa se tuhyak ac noa uh fungulya oak uh, ac oak uh apkuran in moti. 38 Jesus el motul ke kapin oak uh, ac ilung ilul se. Mwet tumal lutlut elos oaksalak ac fahk, “Mwet Luti, ya wanginna sum lah kut ac misa?”\n39 Jesus el tukakek ac kai eng uh, “Misla!” Ac el fahk pac nu sin noa uh, “Tui!” Na eng uh wanginla, ac arulana mihsi. 40 Na Jesus el fahk nu sin mwet tumal lutlut. “Efu kowos ku sangeng? Ya srakna wangin lulalfongi lowos?”\n41 A elos arulana sangeng ac fahk nu sin sie sin sie, “Mwet se su mwet se inge? Finne eng uh ac noa uh elos aksol pac!”\n+ 4:12 Isa 6:9–10


BIBLE MUTAL LUO TOKOSRA 23\n☰ LUO TOKOSRA 23 ◀ ▶\nJosiah El Kunausla Alu Pegan In Acn Judah\n(Luo Chronicle 34:3–7, 29–33)\n1 Tokosra Josiah el pangoneni mwet kol nukewa lun Judah ac Jerusalem, 2 ac elos tukeni som nu in Tempul, wi pac mwet tol ac mwet palu ac mwet nukewa saya — mwet kasrup ac mwet sukasrup oana sie. Tokosra el riti nufon book in wuleang se ma koneyukyak in Tempul ye mutalos nukewa. 3 El tu sisken sru soko lun leum uh, ac oru sie wulela yurin LEUM GOD lah el ac fah aksol ac liyaung ma sap ac oakwuk lal ke insial kewa ac ngunal kewa, ac el ac fah moulkin kas nukewa ma oan ke wuleang sac, oana ke simla in book sac. Ac mwet nukewa wulela in wi pac liyaung wuleang sac.\n4 Na Josiah el sapkin Mwet Tol Fulat Hilkiah ac mwet tol ma kasrel, oayapa mwet topang ke nien utyak nu in Tempul, elos in usla ma nukewa ma oan in Tempul sac ma tuh orekmakinyuk ke alu nu sel Baal ac nu ke god mutan Asherah ac nu ke itu uh. Tokosra el esukak ma inge nukewa likin siti uh, apkuran nu ke Infahlfal Kidron, na el sapkin in utukla apat kac nu Bethel.+ 5 El eisla orekma lun mwet tol su tokosra lun Judah elos tuh mosrwela in orek kisa ke loang lun mwet pegan in siti in acn Judah ac in acn ma oan apkuran nu Jerusalem, aok mwet tol nukewa su orek kisa nu sin Baal, nu ke faht, malem, planet, ac itu uh. 6 El moklela ma sruloala ke god mutan Asherah liki Tempul, ac usla liki siti uh nu ke Infahlfal Kidron. El esukak ac tuktukya nwe ke apatla, ac sisalik yen kulyuk lun mwet uh oan we. 7 El kunausla nien muta in Tempul ma orekmakinyuk sin mukul ac mutan ma eis molin kosro lalos.* (Pa inge acn se mutan uh ac tolongla nuknuk oa ma orekmakinyuk nu ke alu lun Asherah.) 8 El use mwet tol su tuh muta in siti lun Judah nu Jerusalem, ac in acn nukewa in facl sac el aktaekye loang ma elos orek kisa kac. El oayapa kunausla loang ma sriyukla nu ke alu nu ke ma sruloala in luman nani uh, ma oan apkuran nu ke mutunpot su Joshua, governor lun siti uh, el tuh orala, su oan layen lasa ke mutunpot lulap ke mwet uh ac utyak nu in siti uh. 9 Tia lela mwet tol inge in kulansap in Tempul, tusruktu elos ku in kang bread tia akpulol ma orekla nu sin mwet tol wialos.\n10 Tokosra Josiah el oayapa aktaekyala Topheth, nien alu lun mwet pegan ke Infahlfal Hinnom, tuh mwet uh in tia sang wen ku acn natulos in mwe kisa firir nu sin god Molech.+ 11 El oayapa moklela horse ma tokosra lun Judah elos tuh kisakunla in mwe alu nu ke faht, ac el esukak chariot ma orekmakinyuk ke alu sac. (Ma inge oan ke inkul lun tempul apkuran nu ke mutunpot we, ac tia loes liki nien muta lal Nathan Melech, sie mwet pwapa fulat.) 12 Tokosra Josiah el kunausla loang ma tokosra lun acn Judah tuh musaela fin lohm sel Tokosra Ahaz ke inkul fulat lun tokosra, wi pac loang ma Tokosra Manasseh el tuh musaela luin kalkal luo ke Tempul. El lipikya loang inge nu ke ip srisrik, ac sisla nu Infahlfal Kidron.+ 13 Josiah el akkolukyela pac loang ma Tokosra Solomon el tuh musaela kutulap in acn Jerusalem layen eir in Fineol Olive,† tuh in mwe alu nu ke ma sruloala Astarte, god mutan srungayuk lun Sidon, ac Chemosh god lun acn Moab, ac Molech god lun acn Ammon.+ 14 Tokosra Josiah el kunausya sru eot uh nu ke ip srisrik, ac pakiya ma sruloala nukewa ke god mutan Asherah, na el afunla acn ma inge tu we meet ke srin mwet.\n15 Josiah el oayapa kunausya nien alu in Bethel ma musaiyukla sel Tokosra Jeroboam wen natul Nebat, su tuh kolla mwet Israel in oru ma koluk. Josiah el rakinya loang sac, kunausya eot kac nu ke ip srisrik, ac tuktukya nwe ke mokutkuti. El oayapa esukak ma sruloala kacl Asherah.+ 16 Na Josiah el ngetot ngetma nwe liyauk kutu kulyuk ma oan fin inging, ac El sap in pukpukyak sri kac, ac isisyak fin loang ah. El oru lumah se inge in aktaekyala loang sac, ac oru ma mwet palu tuh palyeak ke pacl loeloes meet ah, ke pacl in kufwa se ma Tokosra Jeroboam el tu pe loang sac. Tokosra Josiah el ngetnget nwe liyauk kulyuk se lun mwet palu se ma tuh palyeak ma inge.+ 17 El siyuk, “Lun su kulyuk se ingan?”\nNa mwet Bethel elos topuk ac fahk, “Ma lun mwet palu se ma tuku Judah me, ac palye ma kom oru nu ke loang se inge uh.”+\n18 Na Josiah el fahk, “Filiyana in oan. Sri kacl an ac tia wi mokleyuk.”\nOuinge sri kacl ah tiana mokleyuk, ac tia pac mokleyuk sri ke mwet palu se ma tuku Samaria me.\n19 In siti lun Israel nukewa, Tokosra Josiah el rakinya nien alu nukewa lun mwet pegan su tuh musala sin tokosra lun Israel ac akkasrkusrakye LEUM GOD. El oru nu ke loang nukewa ingan oana ma el tuh oru in acn Bethel. 20 El uniya mwet tol nukewa lun mwet pegan fin loang ma elos tuh orek kisa kac, ac el esukak srin mwet uh fin loang inge nukewa. Na el folokla nu Jerusalem.\nJosiah El Akfulatye Kufwen Alukela\n(Luo Chronicle 35:1–19)\n21 Tokosra Josiah el sapkin mwet uh in oru akfulat lun Kufwen Alukela in akfulatye LEUM GOD lalos, oana ma simla in book in wuleang. 22 Wangin sie Kufwen Alukela akfulatyeyuk oana kufwa se inge sin kutena tokosra lun Israel ku lun Judah oe in pacl se ma mwet nununku elos tuh leumi mutunfacl sac nwe misenge. 23 Ouinge, Kufwen Alukela tufahna sifilpa akfulatyeyuk in acn Jerusalem, ke yac aksingoul oalkosr ma Tokosra Josiah el leum.\nKutu Pac Ma Ikilyukla Sel Josiah\n24 In akkeye ma sap su simla in book se ma Mwet Tol Fulat Hilkiah el tuh konauk in Tempul, Tokosra Josiah el orani mwet sramsram nu sin inut, mwet susfa, ma sruloala, mwe alyalu srisrik in lohm sin mwet, ac kutena ma saya ma mwet pegan elos alyalu nu kac, ac sisla ma inge nukewa liki acn Jerusalem ac liki facl Judah nufon. 25 Wangin sie tokosra oana el oemeet me, su kulansupu LEUM GOD ke insial ac ngunal ac ku lal nufon, ac akos ma sap nukewa lal Moses, oayapa wangin pac sie tokol oana el.\n26 Tusruktu ke sripen ma koluk nukewa Tokosra Manasseh el tuh oru meet, kasrkusrak lulap lun LEUM GOD lain Judah srakna oan ac soenna wanginla. 27 LEUM GOD El fahk, “Nga ac oru nu sin Judah oana ke nga tuh oru nu sin Israel: Nga ac lusla mwet Judah liki ye mutuk, ac nga ac sisla acn Jerusalem, siti se nga tuh sulela, oayapa Tempul, acn se su nga tuh fahk mu mwet uh in alu nu sik we.”\nSafla Pacl In Leum Lal Josiah\n(Luo Chronicle 35:2—36:1)\n28 Ma nukewa saya ma Tokosra Josiah el tuh orala, simla oasr in Sramsram Matu Ke Tokosra Lun Judah. 29 Ke pacl ma Josiah el tuh tokosra, Tokosra Neco lun Egypt el kol un mwet mweun lal som nwe ke Infacl Euphrates in tuh kasrel Tokosra Fulat lun Assyria. Tokosra Josiah el tuh srike in sikulya mwet mweun lun Egypt e Megiddo, tuh pa anwuki el ke mweun sac. 30 Mwet pwapa fulat lal elos filiya manol fin chariot soko ac folokunla nu Jerusalem, ac pukpuki el ke inkulyuk lun tokosra.\nMwet Judah elos sulella Joahaz wen natul Josiah, ac mosrwella elan tokosra.\n(Luo Chronicle 36:2–4)\n31 Joahaz el yac longoul tolu ke el tokosrala lun Judah, ac el leum in Jerusalem ke malem tolu. Nina kial pa Hamutal acn natul Jeremiah, su mwet in siti Libnah. 32 El fahsr tukun srikasrak koluk lun mwet matu lal somla, ac oru ma koluk lain LEUM GOD. 33 Pacl in leum lal safla ke pacl se Tokosra Neco lun Egypt el sruokilya ac kaprilya in siti Riblah in facl Hamath. Tokosra Neco el sap tuh facl Judah in moli takma nu sel ke paun itkosr tausin lumfoko ke silver, ac paun itngoul limekosr ke gold. 34 Tokosra Neco el sraklalak Eliakim, wen natul Josiah, elan tokosrala lun Judah in aolul Josiah, ac ekulla inel Eliakim nu ke Jehoiakim. Tokosra Neco el usalla Joahaz nu Egypt, ac Joahaz el misa we.+\n(Luo Chronicle 36:5–8)\n35 Tokosra Jehoiakim el eisani mani in tax sin mwet uh fal nu ke kasrup lun kais sie, in orala lupan mani se ma tokosra Egypt el sap in orekeni nu ke takma.\n36 Jehoiakim el yac longoul limekosr ke el tokosrala lun Judah, ac el leum in Jerusalem ke yac singoul sie. Nina kial pa Zebidah acn natul Pedaiah, sie mwet in siti srisrik Rumah.+ 37 Jehoiakim el oru ma koluk lain LEUM GOD, oana ouiya koluk lun mwet matu lal somla.\n+ 23:4 2 Tok 21:3; 2 Chr 33:3 * 23:7 mukul ac mutan ... molin kosro lalos: liye ke Kalmen Kutu Kas. + 23:10 Jer 7:31; 19:1–6; 32:35; Lev 18:21 + 23:12 2 Tok 21:5; 2 Chr 33:5 † 23:13 Fineol Olive: ke verse se inge kas Hebrew fahk mu “Eol in Kunausten” ku “Eol in Ma Koluk.” + 23:13 2 Tok 11:7 + 23:15 1 Tok 12:33 + 23:16 1 Tok 13:2 + 23:17 1 Tok 13:30–32 + 23:34 Jer 22:11–12 + 23:36 Jer 22:18–19; 26:1–6; 35:1–19


BIBLE MUTAL SIE CORINTH 2\nPweng Ke Christ Su Sripsripyak Fin Sakseng\n1 Mwet lili luk, ke pacl se nga tuh tuku nu yuruwos in fahkak nu suwos ma pwaye lun God su tia eteyuk meet, nga tuh tia orekmakin kas loal ku kas in lalmwetmet. 2 Ke pacl nga muta yuruwos ah, nga tuh sulela sik in mulkunla ma nukewa sayen Jesus Christ, ac yokna ke misa lal fin sakseng. 3 Ouinge ke nga tuku nu yuruwos ah, nga tuh munas ac rarrar monuk nufon ke sangeng, Orek 18:9 4 ac mwe luti ac fahkak luk ah tuh tiana fahla ke kas oa ku kas lalmwetmet lun mwet, a ke kas ma arulana akkalemye ku lun Ngun lun God. 5 Ouinge, lulalfongi lowos tia oakwuki ke lalmwetmet lun mwet, a ke ku lun God.\nLalmwetmet Lun God\n6 Ne ouinge, nga sulkakin pweng lalmwetmet nu selos su matu tari ke moul in ngun. Tusruktu lalmwetmet se inge tia ma lun faclu, ac tia pac ma lun ku su leumi faclu — ku sac fahfahla in wanginla. 7 Lalmwetmet se su nga sulkakin inge pa lalmwetmet lukma lun God, su wikla liki mwet uh, ac su El nuna sulela nu ke wolana lasr meet liki orekla faclu. 8 Wangin sie sin leum fin faclu etu ke lalmwetmet se inge. Elos funu etu, elos lukun tia srupusrak Leum lun wolana. 9 Tusruktu, in oana Ma Simusla uh fahk,\n“Ma su mwet uh soenna liye ku lohng,\nMa se su mwet uh soenna nunkauk mu ku in sikyak,\nPa ma se ma God El akola nu selos su lungse El.” Isa 64:4\n10 Tuh God El akkalemye ma inge nu sesr ke Ngun lal. Ngun el tuni ma nukewa, finne sripa loallana lun God. 11 Ngunin mwet se sifacna pa etu ma nukewa kacl; in lumah sacna, Ngun lun God mukena pa etu ma nukewa ke God. 12 Kut tia eis ngun lun faclu, a kut eis Ngun se su supweyukme sin God, tuh kut fah ku in etu ma nukewa ma God El ase nu sesr.\n13 Ke ma inge, kut tia luti ke kas su lutiyuk ke lalmwetmet lun mwet, a ke kas ma lutiyuk sin Ngun Mutal, oana ke kut aketeya ma pwaye lun ngun nu selos su oasr Ngun yoro. 14 Kutena mwet su Ngun Mutal tia oasr in el, el koflana eis mwe sang ma tuku sin Ngun lun God. El su ouinge koflana kalem kac; ma inge ma lalfon nu sel, mweyen saokiyen ma inge akilenyuk ke ngun mukena. 15 Kutena mwet su oasr Ngun yoro, oasr kalem lal in nununku ma nukewa, tusruktu wangin sie ac ku in nununkal. 16 Oana Ma Simusla uh fahk,\n“Su etu nunak lun Leum?\nSu ku in sang kas in kasru nu sel?”\nTusruktu, nunak lun Christ oasr yorosr. Isa 40:13\n2:3 Orek 18:9


Saturday (6/24) Sifac: Samson El Kuhtanglah Mwet Philistia In Misac Lal - Word Of Knowledge | USA\nNa kut in srike nunku moul lal Samson lac el mwet fuka se? Liki na kut wi fwak mu Samson el fukoko se ac kain in mwet se ma molelah mwet uh, kut in srike nunku pac fototo lac ke moul in mwet ac lulalfongi lal.\nSifac: Samson El Kuhtanglah Mwet Philistia In Misac Lal\nMwe Read: Mwet Nununku16: 23-31\nSamson El Sifacna Unilyac Pa Sang Kutanglah Fin Mwet Philistia\nPaye lac oasr ma na upac ku in sikyak ke sripen se akosten. Ke sripen se akosten lun mwet nununku se inge, finne papa ac ninac kial elos mwet kulansap lun God. Mwe read se inge akkalemye lah mwet Philistia inge oru srulukin mwe akpwar se pa Samson. Ac oacyacpac se akosten se lun mwet nununku se inge oru tuh akilenyuk god Dagon lun mwet Philistia liki na Leum God. Mwet inge pangon nu mu paye na selos lac god kikiap se lalos in oasr ku lal.\nSamson el tufwa akilenack tok ke tafonglac yok se lal inge tukin elos angonlah atron mutal pacnacng el tia ku in lie. El sap tulik fusr se inge in usacllah nuke sru lukwac ma sang tulokonack iwac se elos oasr we inge. Iwac se inge tingtingi ke mwet muta fin iwac ac ten lun iwac se inge ke pacl se ma Samson el prue siyuck sin Leum God ke kasru. Oana ke mwe read se inge akkalemye lac God El sang ku nusel. Pa verse 30 inge akkalemye lac el sang kuiyacl sinukunlah sru lukwa ac loom sac rahki ac onella nofon na mwet loac ah.\nNa kut in srike nunku moul lal Samson lac el mwet fuka se? Liki na kut wi fwak mu Samson el fukoko se ac kain in mwet se ma molelah mwet uh, kut in srike nunku pac fototo lac ke moul in mwet ac lulalfongi lal. Paye lac finne God El sulekutlac in kulansap, kut fin tia fwasr ke akwuck ac Ma Sap lal suc pa in lungse sie sin sie, kut e oacyacpac fototo ke kulansap lasr uh. Ma upac ma sikyak ke se akosten lasr e tufwa kolkutlac nuke kain in moul in srunga mwet suc ma Leum Christ El fwak lac srunga lasr nusin mwet uh oacpacna in akmas. Pacnacng lelah nusesr in prue siyuck ke kasru lun Leum God ac in readi Kahs Wolana Lal ke Bible Mutal natusr uh.\nPrevPreviousMonday (6/12) Sifac: Jephthah, Sruhngacyuck Sin Sucu Lal, Kahinglac\nNextMonday (6/19) Sifac: Mwe Fahkwack Ke Isuslac Lal SamsonNext


Eprel 2012 | Welah Wosasuc Lal ke Alu Lal\nRewind iyac seconds 10\nForward iyac seconds 10\nNga luhngse wosasuc luhn Jisus Kraist ac Alu luhn Jisus Kraist luhn Mwet luhlalfongi ke Lwen-sahflah. Kuhtuh pacl uh kuht aikihli ke kahs luo wosasu ac Alu, tuhsruhk elos tiac oacna sie. Elos, ne ohinge, akuhpahsri kahto na pwacye, ac kuht enwenwaclos na kwewa.Wosasuc an pa plwacn na wolacna se luhn God suc kuht, pa tuhlihk Nahtuhl, ituckyang pacl wolacna la in eis ma nuh kwewa oasr lal Pahpah uh (liye D&C 84:38). Ma se inge pa moul ma pahtpaht ac ahkuhtweyucki muh “mwe sang se ma yohk emeet sin God” (D&C 14:7). Ip na oa se nuh ke plwacn se inge pa fuhfahsryucsr lasr facluh uh—pacl in ahkyohkye luhlahlfongi lasr (liye Moroni7:26), auliak (liye Mosiah 3:12), ac ahksuwohye kuht yurin God(liye Jacob 4:11).Ke srihpen muhnahs luhn moul uh ac “ma lain ma nuh kwewa” (2 Nephi 2:11) e oruh moul se inge arulacna upac, ac ke srihpenkuht tiac kuh in ahknwacsnwacsye ma koluk lasr sifacna, enenweyuck Mwet Lahngo se. Ke Elohim, God Ma Pahtpaht ac Pahpah tuhman nguhnasr kwewa uh, ahkkahlwemye plwacn in molwelah Lal uh, oasr sie inmahsrlosr suc fahk, “Nga inge, suhpweyuclac” (liye Abraham 3:27). Inel pa Jehovah.Isuslac sin sie Pahpah Lucng, kwewa na ke ip luhn nguhn ac ikoac, El sruok kuh in kuhtanglah facluh. Osweyucklac sin ninac facluh se, El enenuh elan sun waiok ac kweok luhn misac uh. Jehovah fuhlwact tuh pahngpahng pac Jisus ac sie wal ituckyang nuh sel pa Kraist, suc kalmac pa Messaia kuh Sie suc Ahkmuhsralah. Orekma fuhlwactlacna Lal pa ke Iwaclah an, ma Jisus suc Kraist El “puhtati ye ma nuh kwewa” (liye D&C 88:6), ahkmwesahsyelah nuh Sel in kuh in molwelah ma kuluk luhn kais sie sesr nuh kwewa.Alu uh tuh akwucki sel Jisus Kraist ke orekma Lal facluh ah, “muhsahlah ke pwelucng luhn mwet sap ac mwet pahluh” (Met Efesus 2:20). Ke ma inge, “fihl ke fohnlah luhn pacl uh” (D&C 128:18), Leum El sifilpac fohlohkohnwack sie ma tuh oasr ac, fahkweng na nuh sel Joseph Smith lah El fah akiac sie alu ke pahol Joseph Smith (liye D&C 31:7). Jisus Kraist pa tuh ac fah sifac ke Alu Lal aholyucklac fin facluh sin mwet pahluh suc sruok kuh luhn mwet sap.Alu na wowo se pa inge. U lalos, srihpac wowo lalos, ac puhslacna ma askuh ahkfuhlwactyeyuck sin mwet suc kena pwacye in suk ac etuh kac an. Oasr prokracm nuh sin tuhlihk srihsrihk, mwet fuhsr, mukul ac muhtwacn. Oasr Iwen alu na kahto suc puhs liki18,000. Tempuhl luhlahp—ingena ma136—oaclihk fahluh, wi ma30 srwack muhsahiuck kuh sruhmuhnyuck. U na luhlahp se ke misineri puhs liki 56,000, sesseslah ke mwet fuhsr ac elos suc tiac arlac fuhsr, kuhlwacnsap fin muhtuhn facl150. Orekma ke kahsruh mwet fin facluh nohfohn luhn Alu uh pa sie srihkasrak wo ke pahkomuhta luhn mempucr ke Alu uh. Inkacnek in kahsruh mempucr an ac kahsrwelos in kuh in ekasaclosyak sifacna an tiac ma kuht etahi sahyac. Ke Alu se inge oasr mwet kol na etatwen ac U na luhlahp se ke Mwet Luhlahlfongi suc luhngse in kuhlwacnsapuh sie sin sie ke ohiyac na utuftuf se. Wacngihn ma oacna Alu se inge fin facluh nohfohn.Ke nga isuslac ah, sucu luhk uh tuh muhta ke kihtin lohm sahk fin acn se ma sie iwen toeni pwengpweng luhn Alu uh, Honolulu Tabernacle. Ingena nga taltal koluk nuh sin kawuck na wowo luhk ke U luhn Pisap, suc karihngihn iwen alu luhn Alu uh, tuhsruhk ke nga tuhlihk ah nga fanuckyac ac tihl nuh yac ac tiltil nuh lun lohm sac nohfohn, ke kapihn mwe lihklihk ke luhluh in kof sac ne lucng fin taor sac. Kuht ahtot pac (oacna Tarsan) ke okan op ahtaht ke sahk luhlahp ma oasr ke acn sac.Alu sac oruh ma nuh kwewa nuh sesr. Kuht wi miting na puhs, puhs liki na miting kuht oruh mihsenge uh. Kuht wi U luhn Tuhlihk Srihsrihk ke tahfuhn lwen tok ke Tuhstuh. Miting luhn Rilif Sosaiti ke lotu in Tuste. Toeni luhn mukul fuhsr ac muhtwacn fuhsr orek ke ekuh in Weniste. Mukwikwi luhn ward ke Sactte. Ke Sacnri mukul ac mukul fuhsr e som nuh ke miting luhn pristut ke lotutacng an. Infulwen lwen uh kuht ac wi Sacnri skul. Ke ekuh an kuht fohlohk nuh ke miting ke kuhfa luhn Leum. Ke som ac fohlohk ac miting uh, pacl lasr uh oacna in som yohk ke mukwiwki luhn Alu uh ke Sacnri an ac inkaiacn lwen ke wik sacn.Ke luhngse yohk luhk ke Alu uh, ke pacl nga tuhlihk mukul se ah pa, ke pacl se met, nga luhmahack muh, oasr ma yohk ye. Ke nga yac limekohsr matwuck, toeni luhlahp se orek ke lohm in alu sac. Kuht fahfahlac inkacnek soko kuht muhta siskac ah ac tuhpallah kihtin sohs suwohslah nuh ke lohm alu luhlahp sac ac muhta ke tahk ahksingucul ke lohm alu sac. Kolyuck ac sramsram ke miting sac pa David O. Mckay, Prestuhn luhn Alu uh. Wacngihn ma nga esam ke sramsram lal ah, tuhsruhk nga esam srihsrihk ma nga liye ac puhla ah. Prestuhn Mckay el tuh nukum sut tuhnan krim se ac weacng aunsucf fasrfasr ahsrosr arulacna askuh se. Ke ma mahtuh luhn tuhka lasr uh, el oluh ah in ros sruhsrah se pacl tolu mahtoltoliac. Ke el sramsram ah, nga puhlakihn ma na yohk ac siena se. Tohkoh nga kahlwemwack lah nga puhlahack mokleyuck luhn Nguhn Muhtahl. Kuht yucklah on in kaliyac ah.\nKe kahs ingacn onkihnyuck sin apkuhran in mwet 2,000 tuhsruhk oacna in sie kihsen siyuck in siyuckyuck sihk, nga luhngse in tu ac fahk, “Nga!”Kuhtuh nuhnkuh muh mukwikwi luhn Alu uh pa srihpac sahflah luhn Alu uh. Ke ma se inge sensen. Kuht kuh na in fahsri mukwikwi an a tiac lohacng nuh ke wosasuc an. Lwelah ngan ahkuhtweyac kuhtuh srihsrihk: Mukwikwi luhn Alu uh ma na enwenweyuck se; ne ohinge, tiac fal. Mukwikwi ke Alu pa mwe akucl se ke enenuh ke ip luhn nguhn. Kuht fin wi miting an, sruok ac ahkfalye kunohkohn ke Alu an, ac kuhlwacnsapuh mwet sahyac, mwet uh akihlen.In kapsruh, ma luhn wosasuc uh kwacna silongihnyuck ac upac in srihkasrakuh, tuhsruhktuh pa yohk srihpac nuh ke moul ma pahtpaht uh. Mwe srihkasrak se, luhpahkah luhlahlfongi lasr uh? Luhpah suc auliak lasr uh? Luhpah suc kalmacn akwuck muhtahl luhn Alu uh nuh ke moul lasr uh? Fuhkah ahkostwen lasr ke olweacng lasr uh?Ngan kalweni: kuht enwenuh wosasuc ac Alu uh. Ma na pwacye se, lah srihpac luhn Alu uh pa in kahsrwe kuht in moulkihn wosasuc uh. Kuhtuh pacl uh kuht ke etuh: Fuhkah tuh mwet se arulacna fahsri mukwikwi ke Alu uh ke el fuhsr ac tiac ke el mahtuhack an? Fuhkah ke mwet mahtuh se fahsri ac kuhlwacnsap tui tilac fahsr? Fuhkah ke sie mwet lwelah toasrlah se lal sin sie mwet kol kuh sie mempucr in tulokihnilya ke fahsriyen Alu uh? Sahp srihpac an pa elos tiacna auliak pwacye nuh ke wosasuc an—ma luhn ma pahtpaht an.Nga luhngse sruhkwack inkacnek na yohk sripac tolu in eis wosasuc in oruh pwelucng lasr:\nKe moul lasr uh kuht enenuh in kena suk ma sikyak tukun Leum El tuhkuh nuh ke Facl Sasuc sac ac akiac Alu Lal ah. Ma suhmuhslah uh fahk lah mwet tuhma lutlut Lal ah som inmahsrlon mwet Nephi, ac luti wosasuc uh nuh sin mwet nuh kwewa fin acn sac; ac mwet ah auliak nuh sin Leum, ac elos tuhkweni ke Alu luhn Kraist; ac oacyacpac mwet nuh kwewa ke fihl sac ahkinsewowoyeyucklac” (liye 3 Nephi 28:23).Leum El luhngse mempucr ke Alu Lal an in auliyak na pwacye nuh ke wosasuc Lal an. Pa inge inkacnek na pwacye se in oasr na nguhn ingena ac insewowo ne tok. Ke inen Jisus Kraist, amen.\nLuti Tuhlihk Nahtuhsr uh in Elangwack\nSel Cheryl A. Esplin\nEl Luhngse Kuht Nuh Pwacye\nSel Elder Paul E. Koelliker


6 Nga tia fahk mu wuleang lun God tia akpwayeyuk; mweyen tia mwet Israel nukewa elos mwet sulosolla lun God. 7 Tia pac fwilin tulik nukewa natul Abraham pa tulik nutin God. Tuh God El fahk nu sel Abraham, “Isaac pa ac sot fwilin tulik nutum ma nga wuleot nu sum.” 8 Kalmen ma se inge pa tulik ma isus ke ouiya lun mwet, elos tia pangpang tulik nutin God; a tulik ma isusla ke sripen wuleang lun God, elos inge pa fwilin tulik na pwaye natul. 9 Mweyen wuleang lun God tuh orekla ke kas inge: “Ke pacl fal nga fah foloko, ac Sarah el fah oswela sie wen.” Gen 18:10\n10 Ac tia ma inge mukena. Tuh wen luo natul Rebecca eltal papa sefanna, su Isaac, papa matu tumasr. 11 Meet liki eltal isusla ku oru kutena ma wo ku koluk, God El oru sulela lal sifacna ac akkalemye lah siena sin tulik luo ah pa ac akfalye sripa lal. 12 Ouinge El fahk nu sel Rebecca mu, “El su matu fah kulansupu el su fusr.” Na pa kalem lah sulela se inge orekla fal nu ke pang lun God, ac tia ke sripen kutena ma eltal oru. Gen 25:23 13 Oana Ma Simusla uh fahk, “Nga tuh lungse Jacob, a nga tia lungse Esau.” Mal 1:2–3\n14 Na mea, kut ac fahk mu God El sesuwos? Mo, tiana ku. 15 Tuh El fahk nu sel Moses, “Nga fah kulang nu sin kutena su nga lungse kulang nu se; nga fah pakoten nu sin kutena su nga lungse pakomuta.” 16 Ke ma inge, ma nukewa orek fal nu ke kulang lun God, ac tia ke lungse ac orekma lun mwet. 17 Tuh Ma Simusla fahk nu sin tokosra lun acn Egypt, “Nga orekom in tokosra tuh nga fah orekmakin kom in akkalemye ku luk, ac tuh pweng keik fah sulkakinyukelik fin faclu nufon.” Exo 9:16 18 Ouinge, God El fin lungse kulang nu sin sie mwet, na El oru oana lungse lal, ac El fin lungse akupaye insien sie mwet, na El oru oapana.\n9:9 Gen 18:10\n9:12 Gen 25:23\n9:17 Exo 9:16


Salkweack Plwacn in Sritacl luhn Leum! - Sel Elder S. Gifford Nielsen\nohktohpa 2013 | Salkweack Plwacn in Sritacl luhn Leum!\nKuht enenuh in wi nuh ke orekma yohk liki na met in sun luhpan rahrah luhn mwet kol lasr ac muhngnguh luhn misineri in pacl nuh kwewa lasr uh. Orekma se inge ac tiac fahsr nuh met ke ohiyac placniyuck luhn Leum fin tiac ma yohrohsr! Oacna Prestuhn Henry B. Eyring el tuh fahk, “Finne meac matwacsr, kuh lasr, kunohkohn lasr ke Alu, kuh acn sesr, kuht nohfohn pahgonyuck nuh sie nuh ke orekma in kahsrwel ke kosrwacni Lal ke nguhna uh” (“We Are One,” Ensign or Liahona, Mei 2013, 62).\nAhkluo, pruhe ke misineri kuhlwacnsap ke acn lom an ac mwet lutlut yohrohlos an ke ine lwen nuh kwewa. Inkacnek sefanna in oruh ma inge pa in pain misineri an, liye badge lalos an, pahnglolos ke inelos, ac siyuck selos lah suc elos luti uh. Elder Russel M. Nelson el, “Nuh ke kom etuh sie ine kuh muhtuhn mwet, Leum El tiac kuh in kahsrwe kom etuh insiacl.”


Luo Chronicle 24 - BIBLE MUTAL\nLuo Chronicle 24\n1Joash el mutawauk in tokosra fin acn Judah ke el yac itkosr, ac el leum in Jerusalem ke yac angngaul. Nina kial ah pa Zibiah, sie mutan Beersheba.\n2Joash el oru mwe insewowo nu sin LEUM GOD in pacl Jehoiada, mwet tol, el moul.\n3Jehoiada el sulela mutan luo kial Tokosra Joash, ac eltal oswela wen ac acn nu sel.\n4Tukun el tokosrala ke kutu yac, Joash el nunkauk in akwoyela Tempul.\n5El sap mwet tol ac mwet Levi in som nu in siti nukewa lun Judah, ac orani lupan mani sin mwet uh ma ac fal in akwoyela acn ma musalla ke Tempul ke yac sac. El fahk mu elos in oru in sa, tuh pa mwet Levi inge pahtlac.\n6Na el pangnolma Jehoiada, mwet kol lalos, ac multikin nu sel ac fahk, “Efu ku kom tia taran mwet Levi ingan in orani mani in tax sin mwet Judah ac Jerusalem, in oana ma Moses, mwet kulansap lun LEUM GOD, el tuh oakiya mwet uh in moli in sang kasru Lohm Nuknuk Mutal sin LEUM GOD\n7Mwet ma welulla Athaliah, mutan koluk sac, elos tuh aktaekyala Tempul, ac orekmakin kutu ma mutal we nu ke alu lalos nu sin Baal.\n8Tokosra el sap mwet Levi in orala sie box in sang, ac filiya ke mutunoa in Tempul.\n9Elos supwalik kas nu in acn nukewa in Jerusalem ac Judah, tuh kais sie mwet in use tax lalos, oana ma Moses, mwet kulansap lun LEUM GOD, el tuh mutawauk oru yen mwesis.\n10Mwet uh, oayapa mwet kol lalos, elos insewowo ke ma se inge, ac elos usani tax lalos ac nwakla box sac.\n11Len nukewa mwet Levi elos ac usla box sac nu sin mwet roso lun tokosra su liyaung box sac. Fin sessesla, na mwet sim lun tokosra ac sie mwet aolyen mwet Tol Fulat ac usla ac okoala mani uh, na sifil folokunla box sac nu yen oan we uh. Ouinge lupan mani na yohk se ac orekeni.\n12Tokosra ac Jehoiada ac sang mani inge nu sin mwet kol orekma ke Tempul, ac elos ac sang moli mwet tufahl eot, mwet kamtu, ac mwet orekma pac ke osra, tuh elos in sang orala kutena acn musalla ke Tempul.\n13Mwet nukewa moniyuk na in orekma, ac elos akwoyela Tempul arulana ku, oana ke tufahna orekla ah.\n14Ke pacl se tari orekma sac, ma lula ke gold ac silver itukyang nu sin tokosra ac Jehoiada, ac eltal sang ma inge orala ahlu ku kutu pac mwe orekmak ma ac eneneyuk nu ke Tempul. Ke lusen pacl Jehoiada el moul, kisa uh orek in Tempul fal nu ke pacl la.\n15Tukun el arulana matu ac sun yac siofok tolngoul, na el misa.\n16Elos piknilya inkulyuk lun mwet leum in Siti sel David, in asmakin orekma wo el oru nu sin mwet Israel, nu sin God, ac nu ke Tempul.\n17Tusruktu tukunna Jehoiada el misa, mwet kol lun Judah elos kifasulla Tokosra Joash elan wela pwapa lalos uh.\n18Ouinge mwet uh tia sifil alu in Tempul lun LEUM GOD, su God lun papa tumalos, a elos mutawauk alu nu ke ma sruloala kacl god mutan Asherah ac ma sruloala pac saya. Mwatalos ke ma koluk lalos inge pa pwanang kasrkusrak lun LEUM GOD tuku nu fin acn Judah ac Jerusalem.\n19LEUM GOD El supwala mwet palu in akesmakinyalos elos in forla nu sel, a mwet uh srunga lohng.\n20Na ngun lun God tuku nu facl Zechariah, wen natul Jehoiada mwet tol. El tu yen mwet uh ku in liyal we, ac wowoyak ac fahk, “LEUM GOD El siyuk lah efu ku kowos tia akos ma El sapkin, ac kowos use mwe ongoiya nu fowos sifacna! Kowos sisella, na pa El siskowosla!”\n21Tokosra Joash el weak mwet uh in lainul Zechariah, ac ke sap lal tokosra, mwet uh tanglal Zechariah ke nien tukeni inkul lun Tempul.\n22Tokosra el mulkunla orekma kulang ma Jehoiada, papa tumal Zechariah, el tuh oru nu sel, ac el sap anwuki Zechariah. Meet liki na Zechariah el ac misa, el wola ac fahk, “Lela LEUM GOD Elan liye ma kom oru an, ac kalyei kom!”\n23Ke apkuran in safla yac sac, mwet mweun lun Syria mweuni acn Judah ac Jerusalem. Elos uniya mwet kol nukewa, ac usla ma wap puspis ke elos folokla nu Damascus.\n24Mwet mweun lun Syria tia pus, tusruktu LEUM GOD El sang kutangla nu selos fin mwet mweun pus lun Judah, mweyen mwet Judah elos ngetla liki LEUM GOD lun papa tumalos. Pa inge kaiyuk ma orek nu sel Tokosra Joash.\n25El arulana kinetneta, ac ke mwet lokoalok lal som tari, na luo sin mwet pwapa lal sifacna eltal orek pwapa sulallal, ac unilya fin mwe oan kial, in aol ke el tuh akmuseya wen natul Jehoiada, mwet tol. Pukpuki el in Siti sel David, tusruktu tia ke inkulyuk lun mwet leum.\n26Mwet ma pwapa sulal ac unilya inge pa Zabad, wen nutin mutan Ammon se pangpang Shimeath, ac Jehozabad, wen nutin mutan Moab se pangpang Shimrith.\n27Sramsram ke mukul natul Joash, ac kas in palu lainul, oayapa ma simla ke orekma lal in akwoyela Tempul, oasr in Book in Akkalemye Koanon Book In Tokosra. Amaziah, wen natul, pa aolul in tokosra.\n< Luo Chronicle 23\nLuo Chronicle 25 >


Friday (6/26) Sifac: Israel Srangesr Folok Nu Yuruk - Word Of Knowledge | USA\nSifac: Israel Srangesr Folok Nu Yuruk\nMwe Read: Hosea 11:1-7\nIn wi mwet nukewa pac in oru kaksak lasr nusin God Fulatlacna lasr ke mwe insewowo pukanten kut liye ac pulakin ke moul lasr. Kut enenu na kut in tuku na Yorol ac fototo na Yorol in pacl nukewa. Moul lasr uh enenu na in ma Nusel.\nKe Israel el tulik se nga lungse el ac pangnolma liki Egypt oana ke el wen nutik (v1). Ke pus na pacl nga pang nu sel, puseni pac pacl el forla likiyu (v2). Kut oasr ke Quarter (4th), saflah i yen Kahs in Kol ke year misenge: Mwet Palu Lun God Kwafe Ke Nununku Suwohs. Mwet palu Hosea el tuh sollac sin God elan fahkak ke suwoswos Lun God nusin tulik nutin Israel (Norhtern Kingdom). Oana ke mwet palu Amos el oru nuselos kut nofon lutlut kac fahsru ke mutun month se fahsru. Som liki God ac alu nuke god lun Canan (Baal) use lemta na yohk sin God fulatlana lasr. Elos som liki masap akwuki elos in fahsr ke tukun elos tuku liki acn Egypt.\nGod El orekma kunul mwet palu Hosea wi mutun kial (Gomer) in fahkak aklalfon lun mwet Israel inge oana ke Gomer el aklalfonyal Hosea. Hosea el fahk tia inse paye lun mwet Israel inge nusin God oana ke mutan kial sifanna oru nusel. Week luo somla kut lutlut kac lah God El tia ku in kiapeyuklac. Tia sie fenna kuh in use nunak lalfon lalos sang in aklalfon ye God Fulatlana lasr. Hosea el liye ke moul lal sifenna nuke mutan kial ac ke orekma sesuwos lun mwet Israel. Wangin ma e fah wiklac liki God. Satan el oasr yorosr in pacl nukewa in oru kikiap lal nusesr. Kut tia ku in kalweni ma tulik nutin Israel inge oru. Elos tia lohng kahs lun God su Hosea el tafuh nuselos uh elos sremla na ke moul sukusok lalos.\nGod El fah tiana mulkunla: pa sifwa lulap lasr ke week se inge. Ma koluk ac seakos lun tulik Israel inge e fah tia mulkinyukla sin God. Mweun ac fah sukela mwet luk mweyen elos oru na lungse lalos sifacna (v6). Elos sruasrala in forla likiyu (v7). Mwe pakomatu na yohk se pa inge sin God Fulatlana lah in mwet na Lal sifacna uh elos forlah lukel. Elos mulkunlah God lalos uh ac elos forlah alu nuke god saye. Israel nga ac filikomla fuka? Nga ac siskomla fuka? Insiuk ac tiana lela ngan oru ouinge, Lungse luk nu sum arulana ku na pwaye. Ke sripen lungse yohk lun God nuselos El kifuhs mwet Lal in folok na yorol in pacl nukewa.\nKut nofon mwet koluk. Nga e fahk lah nga pa koluk emeet: kosro, kikiap, rapku, kaskas koluk lain God, insefulat, nga suk in wo nusik na mukena, nga nunku yohk keik sifacna. Nga arulana suk in folokin ma koluk mwet uh oru nusik. Sriklac lungse ac sriklac nunak munas luk nusin mwet oru koluk nusik. Ke lungkulancg Lun God nusik mah inge kakasrik na srikeni. Ku lun God ac lungse yohk Lal pah innek soko kut enenu in moul kin inge na uh. Lungse Luk nu sum arulana ku na pwaye (v8): Jesus El tuku akpayeilah lungse yohk Lun Papa tumacl nusesr nofon. El tiana tuku in judge i kut uh El tuku in akpayeilah mah simlah ku srumunyuk sin mwet palu inge lah Papa tumal Lungse kut nofon. Lungse yohk Lal pa: kut nofon. El ke na kut nofon in moul.\nUse ma koluk nukewa na yorol, wnagin ma ku in wiklac ac moul kin mah Wen natul, Jesus El oakiac nusesr nofon. Mwe lutlut se inge kalem; tulik nutin Israel inge som liki God ac elos sun kaiyuk na upac na selos. Suk Jesus inge na ac eis moul ma patpat ac forlah liki mah wangin sripac lun faclu. Muta ke akwuk suwos Lun God, su Jesus mukena pa ku in use nusesr kewa. Kulo kaksakin God ke El sifil pac akesmakinye kut nofon lah wangin mwet ku in kiapeyal oana ke mutan kial Hosea oru. Pacl na wowo lasr nofon in folok na yorol ke pacl se inge ke inse pwaye. Kulo ac paing mwet nukewa. Nunak munas kampare pray kesr nofon kut nofon enenu God ke pacl inge.\nPrevPreviousThursday (6/25) Sifac: Ma Koluk Lun Israel Fah Kunausyukla\nNextSaturday (6/27) Sifac: Leum God El Fah Esam Tafongla LalosNext


BIBLE MUTAL HEBREW 2\nMolela Na Yohk\n1 Pa inge sripa se sis kut in sruokya na ku ma pwaye su kut lohng tari kac, tuh kut fah tia tuhlac. 2 Kas su tuh itukyang nu sin mwet matu lasr sin lipufan uh kas na pwaye, ac kutena mwet su tia fahsr kac ku tia akos uh, ac fah eis kaiyuk ma fal nu sel. 3 Na kut ac kaing fuka kut fin tia lohang nu ke molela na yohk se inge? Leum El tuh sifacna fahkak meet ke inkanek in molela se inge, ac elos su tuh lohng kac elos akpwayei nu sesr lah ma inge pwaye. 4 In pacl sac pacna, God El sang mwe akpwaye lal sifacna in weang ma loh lalos, ke El tuh oru kain in mwenmen ac ma usrnguk puspis, ac ke El kitalik mwe kite ke Ngun Mutal, fal nu ke lungse lal.\nEl Su Pwenkutla Nu Ke Molela\n5 God El tiana filiya tuh lipufan in leumi facl sasu se ma ac fah tuku — aok, facl se su kut kaskaskin uh. 6 A oasr verse in Ma Simusla fahk mu:\n“O God, mea mwet, tuh kom in nunku kacl;\nAc mea se mwet uh, tuh kom in saokkin? 2:6–8; Psa 8:4–6\n7 Kom tuh oru elos in pusisel liki lipufan uh ke kitin pacl;\nKom sonelosi ke wolana ac sunak,\n8 Ac oru tuh elos in leumi ma nukewa.”\nOasr fahkya mu God El tuh oru mwet uh in “leumi ma nukewa”; ac kalmac pa wangin ma tia wi. Tusruktu kut tiana akilen mu mwet uh leumi ma nukewa in pacl inge. 9 A kut liye Jesus, su tuh orekla in pusisel liki lipufan uh ke kitin pacl, tuh ke lungkulang lun God, elan misa ke mwet nukewa. Inge kut liye lah akfulatyeyuk el ke sie tefuro lun wolana ac sunak ke sripen misa su el keok kac. 10 Nuna fal tuh God, su orala ac karingin ma nukewa, Elan oru tuh Jesus el fah arulana fulat ke sripen keok lal, in tuh pwanma wen puspis in ipeis ke wolana lal. Tuh Jesus pa pwanulosme nu ke molela se inge.\n11 El aknasnasyela mwet uh liki ma koluk lalos, ouinge Jesus, ac elos nukewa su aknasnasyeyukla, elos ma nutin Papa sefanna. Ke sripa se inge, Jesus El tia mwekin in pangnolos mwet wial. 12 El fahk nu sin God,\n“Nga ac fahk nu sin mwet wiuk ke ma kom orala;\nNga fah kaksakin kom in pacl in tukeni lalos.”\n13 El oayapa fahk, “Nga fah filiya lulalfongi luk in God.” Ac El oayapa fahk, “Nga pa inge, yurin tulik su God El ase nu sik.”\n14 Ke sripen elos inge su el pangon “tulik” elos orekla ke ikwa ac srah, ouinge Jesus el oayapa ekla in oana elos ac moulkin moul in mwet. El oru ma inge tuh ke sripen misa lal elan ku in kunausla Devil, su oasr ku la fin misa, 15 ac in ouiya se inge el aksukosokyelosla su mwet kohs in moul lalos nufon ke sripen elos sangeng ke misa. 16 Tuh kalem na lah tia lipufan pa el kasru uh. A “El kasru filin tulik natul Abraham,” oana simla in Ma Simusla. 17 Kalmen ma inge pa el enenu in ekla in oana tulik wial uh in ouiya nukewa, tuh elan ku in Mwet Tol Fulat oaru ac pakoten lalos ke kulansap lal nu sin God, tuh mwet uh in ku in eis nunak munas ke ma koluk lalos. 18 Ac inge el ku in kasrelos su srifeyuk, mweyen el wi pac srifeyuk ac keok.\n2:6 2:6–8; Psa 8:4–6


BIBLE MUTAL DEUTERONOMY 1\nTukakinyen Book In DEUTERONOMY\nBook in Deuteronomy takunla kutu mwe fahkak lal Moses nu sin mwet Israel in facl Moab, yen elos tuh tui we ke saflaiyen fahsr loeloes lalos yen mwesis, ke pacl elos apkuran in utyak ac eisla facl Canaan.\nKutu sripa yohk ma simla in book se inge pa takla ten inge: 1) Moses el folokonak ac sifil srumun ma sikyak ke yac angngaul somla ah. El kwafe nu sin mwet uh tuh elos in tia mulkunla kolyuk lun God nu selos yen mwesis, ac inge elos in akosten ac inse pwaye nu sin God. 2) Moses el akesmakinye mwet uh ke Ma Sap Singoul, El akkalemye kalmen Ma Sap se oemeet kac, ac pangon mwet uh in esalosyang nu sin Leum God mukena. Na el sifil aketeya ke kutu sin ma sap ma ac karingin moul lun mwet Israel uh ke elos sun Infulan Wuleang. 3) Moses el akesmakinye mwet uh ke kalmen wuleang se ma God El oru nu selos, ac el kwafe tuh elos in sifilpa oaru in oru ip kunalos ke wuleang sac. 4) Moses el akkalemye lah Joshua pa ac fah aolul in kol mwet lun God. Tukun Moses el onkakin soko on in kaksakin oaru lun God, ac fahkak kas in akinsewowoye sruf nukewa lun Israel, el misa in acn Moab, kutulap in Infacl Jordan.\nNunak yohk in book se inge pa God El molela ac akinsewowoye mwet sulela lal, su El lungse. Ke ma inge mwet lal in esam na ma inge, ac elos in lungse El ac aksol, tuh elos fah ku in moul ac insewowo na.\nVerse saok lun book se inge pa Chapter 6, verse 4 nu ke 6. Pa inge verse ma Jesus el pangon mu ma sap yohk liki ma sap nukewa: “Kom fah lungse LEUM GOD lom ke insiom kewa, ke ngunum kewa, ac ke ku lom kewa.”\nSramsram se meet lal Moses 1:1—4:49\nSramsram se akluo lal Moses 5:1—26:19\na) Ma Sap Singoul 5:1—10:22\nb) Ma sap, ma oakwuk, ac kas in sensenkakin 11:1—26:19\nMa in orek ke mwet uh utyak nu in facl Canaan 27:1—28:68\nWuleang uh aksasuyeyukla 29:1—30:20\nKas safla lal Moses 31:1—33:29\nMisa lal Moses 34:1–12\nKas In Tukakunla Book Uh\n1 Pa inge kas lal Moses nu sin mwet Israel ke pacl se elos oasr yen mwesis, kutulap in Infacl Jordan. Elos muta ke Infahlfal lun Jordan tulanang acn Suph, inmasrlon siti Paran ac siti Tophel, Laban, Hazeroth, ac Dizahab. ( 2 Mwet uh fahsr ut ke fulan eol Edom ke lusen len singoul sie, Fineol Sinai nu Kadesh Barnea.) 3 Ke len se emeet in malem aksingoul sie ke yac akangngaul tukun elos illa liki acn Egypt, Moses el fahkang nu sin mwet uh ma nukewa ma LEUM GOD El sapkin elan fahk nu selos. 4 Ma se inge sikyak tukun LEUM GOD El kutangulla Tokosra Sihon lun mwet Amor su leumi siti Heshbon, ac Tokosra Og lun Bashan su leumi siti Ashtaroth ac Edrei. Oek 21:21–35 5 Mwet uh srakna muta kutulap in Infacl Jordan in facl sin mwet Moab ke Moses el mutawauk in aketeya ac luti ke ma sap lun God.\nEl fahk, 6 “Ke kut srakna muta ke Eol Sinai, LEUM GOD lasr El fahk nu sesr, ‘Fal tari muta lowos ke eol soko inge. 7 Tuleya lohm nuknuk suwos an ac mukuiyak. Fahsr nu infulan eol lun mwet Amor ac nu ke acn nukewa ma raunela — nu Infahlfal Jordan, nu infulan eol uh ac acn tupasrpasr uh, nu ke acn ma oan layen eir, ac nu ke weacn Meoa Mediterranean. Fahsr nu in facl Canaan ac alukeot pac Eol Lebanon, som na nwe ke Infacl lulap Euphrates. 8 Acn inge nukewa pa nga, LEUM GOD, wulela kac in sang nu sin papa matu tomowos: Abraham, Isaac, ac Jacob, ac nu sin fwilin tulik natulos. Fahla ac eis lowos.’ ”\nMoses El Sulela Mwet Nununku\n9 Moses el fahk nu sin mwet uh, “Ke kut srakna muta Eol Sinai nga tuh fahk nu suwos, ‘Arulana upala nu sik in kol u lulap se inge. Nga tia ku in mukena oru. 10 LEUM GOD lowos El oru kowos in arulana pus, oana itu inkusrao uh. 11 Lela LEUM GOD lun papa matu tomowos Elan akpusye kowos pacl tausin yohk liki inge, ac akinsewowoye kowos, oana ke El tuh wulela kac! 12 Tusruktu nga ac mukena aksuwosye alein lowos uh fuka? 13 Sulela kutu mwet lalmwetmet, mwet etauk ac mwet pah, liki kais sie sruf lowos, ac nga ac fah oru tuh elos in mwet kol lowos.’ 14 Na kowos tuh insese mu wona in orek ouinge. 15 Ke ma inge nga eis mwet lalmwetmet ac pah ma kowos tuh sulela in sruf lowos uh, ac nga oru tuh elos in mwet kol lowos. Kutu selos leum fin tausin, kutu leum fin foko, kutu fin lumngaul, ac kutu fin singoul. Nga oayapa srisrngiya kutu mwet pwapa saya in sruf nukewa.\n16 “In pacl sac nga tuh fahk nu selos, ‘Porongo alein ma ac sikyak inmasrlon mwet lowos. Oru nununku lowos ke alein inge nukewa in suwohs, finne ma sin mwet lowos sifacna, ku ma sin mwetsac su muta inmasrlowos. 17 Nimet wiwi mwet ke wotela lowos an. Kowos in nununku mwet nukewa oana sie ac nimet suk lah su. Nimet tupwek sin kutena mwet, mweyen ma kowos wotela uh ma sin God me. Fin oasr alein upala nu suwos, use nu yuruk ac nga fah wotela.’ 18 In pacl sacn pacna, nga tuh sot nu suwos kas in luti nu ke ma nukewa saya ma kowos in oru.\nIn Acn Kadesh Barnea, Supweyukla Mwet Kalngeyuk\n19 “Kut orala ma LEUM GOD El sapkin nu sesr. Kut som liki Eol Sinai ac fahsr sasla yen mwesis na lulap sac su oasr mwe aksangeng puspis we, ke kut ut ke inkanek ke fulan eol lun mwet Amor. Na ke kut sun acn Kadesh Barnea, 20 nga tuh fahk nu suwos, “Kowos sun tari fulan eol sin mwet Amor, su LEUM GOD lasr El ase nu sesr. 21 Liye, LEUM GOD lowos El asot facl se inge lowos. Utyak oakikowosi we, oana LEUM GOD lun papa matu tumasr El wulela kac. Nikmet sangeng ku alolo.’\n22 “A kowos tuku nu yuruk ac fahk, ‘Wona kut in supwala kutu mukul ah in som meet liki kut in kalngei acn sac, elos in mau fahk nu sesr lah siti fuka ingo, ac pia inkanek fal kut in ut we.’\n23 “Nga insese nu ke nunak sac, na nga sulela mwet singoul luo, kais sie ke kais sie sruf. 24 Elos som nu infulan eol uh nwe ke elos sun Infahlfal Eshcol, ac irong acn we nukewa. 25 Elos foloko us kutu fokinsak ma elos konauk we, ac fahkak lah facl se su LEUM GOD lasr El ase in sesr ingo arulana wo fohk we.\n26 “A kowos utuk nunak lain ma LEUM GOD lowos El sapkin, ac kowos srangesr utyak nu in facl sac. Dut 9:23; Heb 3:16 27 Kowos torkaskas in lohm nuknuk suwos ac fahk, ‘LEUM GOD El srungakut. El uskutme liki acn Egypt in tuh eiskutyang nu inpoun mwet Amor inge, elos in unikuti. 28 Efu ku kut in som nu we? Kut sangeng. Mwet ma kut supwala nu ingo fahk nu sesr lah mwet we elos arulana ku ac loes liki kut, oayapa pot in siti ma elos muta we uh arulana fulat nwe lucng. Elos liye pac mwet na yohk pisa we!’\n29 “Tusruktu nga fahk nu suwos, ‘Nimet sangeng sin mwet ingo. 30 “LEUM GOD lowos El ac fah kol kowos, ac El ac fah mweun keiwos, oana ke kowos liye ke El tuh oru in facl Egypt 31 ac yen mwesis. Kowos liye na lah fuka El uskowosme ac karingin kowos nwe ke kowos sun acn se inge, oana ke sie papa el kafisak wen natul.’ Orek 13:18 32 Tusruktu nga ne fahk ouinge, kowos srakna tia lulalfongi LEUM GOD, 33 El ne fahsr meet liki kowos in pacl nukewa in suk acn ma kowos ac aktuktuk we. In akkalemye innek lowos, El fahsr meet liki kowos in sie sru in e ke fong, ac in sie sru in pukunyeng ke len.\nLEUM GOD El Kalyei Israel\n34 “LEUM GOD El lohng torkaskas lowos ac kasrkusrakak. Ouinge El fulahk mu, 1:34–35; Heb 3:18 35 ‘Wangin sie suwos ke fwil koluk se inge ac fah ilyak nu in facl se ma wo fohk we su nga tuh wulela in sang nu sin papa matu tomowos. 36 Caleb, wen natul Jephunneh, mukena ac fah utyak nu we. El srakna inse pwaye nu sik, ac nga fah sang acn ma el kalngeyuk we nu sel, ac nu sin fwilin tulik natul.’ 37 Ke sripowos LEUM GOD El oayapa kasrkusrak sik ac fahk, ‘Moses, kom ac fah tia pac ilyak nu in facl sac. 38 Joshua, wen natul Nun, mwet kasru lom, pa ac kol mwet Israel in eisla facl sac ac muta we. Na kom in akkeyal.’\n39 “LEUM GOD El fahk nu sesr nukewa, ‘Tulik nutuwos, su srakna srikla in etu inmasrlon ma wo ac ma koluk, elos pa ac utyak nu in facl sac — tulik ma kowos tuh fahk mu ac sruhu sin mwet lokoalok lowos. Nga fah sang facl sac nu selos, ac elos fah eisla ac muta fac. 40 A funu kowos, forla ac folokla nu yen mwesis ke inkanek nu Meoa Srusra.’\n41 “Na kowos topuk ac fahk nu sik, ‘Moses, kut orekma koluk lain LEUM GOD. Tusruktu inge kut ac som mweun, in oana ke LEUM GOD lasr El sapkin.’ Na kais sie suwos tuh akola in mweun, ac nunku mu ac fisrasr in utyak eisla fulan eol uh.\n42 “Tusruktu LEUM GOD El fahk nu sik, ‘Fahk nu selos elos in tia som mweun, mweyen nga ac tia welulos, ac mwet lokoalok lalos ac kutangulosla!’ 43 Nga tuh fahk nu suwos ma LEUM GOD El fahk, a kowos tiana lungse lohng. Kowos utuk nunak lainul, ac ke nunak keke lowos kowos utyak na nu infulan eol uh. 44 Na mwet Amor su muta infulan eol uh elos ilme lain kowos oana un loang in eir uh. Elos ukwe kowos na nwe Hormah, ac kutangkowosla infulan eol Edom. 45 Na kowos tuh foloko ac wowoyak nu sin LEUM GOD in suk kasru, tusruktu El tiana porongekowos ku lohwot nu suwos.\nYac Puspis In Acn Mwesis\n46 “Ouinge, tukun kut tuh muta Kadesh ke sie pacl na loeloes,\n1:4 Oek 21:21–35\n1:26 Dut 9:23; Heb 3:16\n1:31 Orek 13:18\n1:34 1:34–35; Heb 3:18